लोकसभा चुनाव २०१४ – Anjoria\nअबकी के लोकसभा चुनाव कई मामिला में खास होखे वाला बा. पहिला बेर कांग्रेस के हालत अतना खस्ता लागत बा जतना सन सतहत्तरो में ना लागल रहुवे. तबकि त इंदिरा गाँधी के अपना जीत के पूरा भरोसा रहुवे बाकिर जनता उनका भरोसा के हरावत जनता पार्टी के जीता दिहले रहुवे.\nएक बेर अउर कुछ अइसने भइल रहे साल २००४ में जब बाजपेई सरकार अपना सफलता का गुमान में तारीख से छह महीना पहिलहीं चुनाव करा लिहले रहुवे आ जनता ओकरा शाइनिंग इण्डिया के हवा निकाल दिहले रहुवे.\nएह बेर के चुनाव में एगो अउर खास बात आ गइल बा आ आपा नाम के पार्टी. दिल्ली के चुनाव में बिलाई का भागे सिकहर का टूटल ओकरा भरम हो गइल कि ऊ तीसमार खाँ हो गइल बिया. जेकरे तेकरे के चुनौती देत चलत बिया. एगो छोट राज्य के सरकार सम्हार ना सकेला वाला गोल अब देश के सरकार बनावे चलावे के सपना देखे लागल बा. बाकिर लोकतंत्र में हर आदमी आ गोल के अधिकार होला एह तरह के सपना देखे के.\nअपना देश के राजनीतिक गोल में अबही ले होत इहे रहुवे कि गोल के माथ प के लोग आपन नेता चुन लेत रहुवे भा अपने के नेता घोषित कर देत रहुवे. अबकी पहिला बेर अइसन भइल बा कि नीचे से आवत जनमत के दबाव का सोझा गोल के झुके के पड़ल आ ओह आदमी के नेता मान लेबे के पड़ल.\nPrevious Post: भोजपुरी दबंग के सितारन के देखे उमड़ल भोजपुरी जगत\nNext Post: भगवा चोला वाला साधू शैतान बन गइल


लमहर पारी खेले ला अब तइयार बाड़न निर्मल आनंद – Anjoria\n“ये स्कर्ट बाली” एलबम क बाद निर्मल आनंद के एकहू एलबम मार्केट मे ना आइल. जब ई सवाल उनुका से कइनी त कुछ देर ले त ऊ सन्न रहि गइलन. लागल कि हम उनुका दुखात घाव पर हाथ रख दिहनी. एह बारे मं निर्मल आनन्द कवनो बात ना कइलन. बाकिर कहलन कि अब एगो लमहर पारी खेले ला तइयार बाड़न\nबतावत चलीं कि निर्मल आनंद अपना नया एलबम के तइयारी में लागल बाड़न. एह बारे में निर्मल आनंद बतवलन कि एह में सेमी क्लासिकल आ वेस्टर्न के संगम बा. आजु का दौर में भोजपुरी म्यूजिक इंडस्ट्री मे लोग लोक गीत से आपन शुरुआत करेला बाकिर निर्मल आनंद अलग रास्ता धइले बाड़न. देखल जाव कि ई राह उनुका के कहाँ ले जात बा.\nनिर्मल आनंद के कहना बा कि अप्रेल में एह एलबम पर काम शुरू हो जाई आ ओकरा बाद एक के बाद एक एलबम आइल करी.\nएलबम के रेकोडिस्ट संजय सिंह के कहना बा कि अबहीं म्यूजिक तइयार होखत बा आ सगरी गाबा रउरा सभे के पसंद आई. खास कर के एगो गाना “यारों के यार हम बानी, भोजपुरिया जवान हम बानी”.


सोना के दाम लगातार गिरल – टटका खबर\nदुनिया भर के बाजार में सोना के दाम मे भारी गिरावट का बाद काल्हु देश में सोना के भाव सताइस हजार छह सौ रुपिया प्रति दस ग्राम हो गइल बा. दुनिया में दाम बहुत गिरला का बावजूद भारत में ओतना नइखे गिरत काहे कि रुपिए के दाम बहुते गिर गइल बा.\nकाल्हु रात से पेट्रोलो के दाम तेल कंपनी एक रुपिया प्रति लीटर कम कर दिहले बाड़ी सँ. बाकिर किरासन तेल, डीजल, आ रसोई गैस के दाम में कवनो कमी नइखे भइल. डीजल के दाम अबही हो सकेला कि कुछ बढ़बे करे काहे कि तेलकंपनियन के अबहियों हर लीटर पर छह रुपिया से बेसी के नुकसान होखत बा.\nTags: किरासन तेल, डीजल, पेट्रोल, रसोई गैस, सोना


सांसद बनला का बाद पहिले बेर पटना चहुँपले मनोज तिवारी – Anjoria\nपिछला शनिचर का दिने उत्तर पूर्व दिल्ली से भाजपा सांसद आ भोजपुरी मेगा स्टार मनोज तिवारी सांसद बनला का बाद पहिला बेर पटना चहुँपले त पटना एयरपोर्ट पर उनकर समर्थक गाजा-बाजा संगे भव्य स्वागत कइलन. सैकड़ो समर्थकन से मिलल फूल माला, स्वागत आ बधाई खातिर मनोज तिवारी सबकर आभार जतवलन.\nएयरपोर्ट से भव्य स्वागत का बाद समर्थकन के जत्था एक्जीविशन रोड पर होटल पाटलीपुत्रा एक्जोटिका पहुँचल. एहिजा भोजपुरिया समाज का तरफ से मनोज तिवारी के सम्मान समारोह आयोजित भइल. अध्यक्षता भोजपुरिया समाज के अध्यक्ष मनीष कुमार कइलन.\nसम्मान समारोह में सांसद मनोज तिवारी अपना के भोजपुरी ला समर्पित बतवलन आ कहलन कि एकरा के संविधान के अठवीं अनुसूची में शामिल करावे ला संसद में जरूर सवाल उठइहें.\nएह मौका प लोजपा अल्पसंख्यक सेल के राष्ट्रीय प्रवक्ता असरफ अंसारी, पाटलीपुत्रा गु्रप आॅफ कम्पनीज के एम.डी अनिल सिंह, धीरज सिंह आ सर्वेश कश्यप वगैरह मौजूद रहले.\nPrevious Post: संजय पांडे एक महीना में तीन गो फिलिमन के शूटिंग कइलन\nNext Post: सजना मंगिया सजाई द हमार के सफलता ला थावे वाला माता के दर्शन


भक्तन के मुसीबत के दिन आइल बा – बतंगड़ 47 – Anjoria\nअगस्त 2, 2017 भक्तन के मुसीबत के दिन आइल बा - बतंगड़\nसेकूलर मीडिया में भक्तन के नाम से जानल जाए वालन के मुसीबत के दिन आ गइल बा. संकेत त हमेशा से रहुवे बाकिर ऊ दिन अतना जल्दी आ जाई ई ना लागत रहुवे. अब सवाल बा कि ई लोग अब केकर बाजा बजावे ? ममता दीदिया के ?\nकांग्रेस मुक्त भारत के सपना देखे वालन के जाने के चाही कि पश्चिम बंगाल से कांग्रेस के उखाड़ फेंके वाला काम ममते दीदिया कइली. आ हिन्दुत्व के सबले बड़का दुश्मन बँवारा गिरोहन के बंगाल से खदेड़े के नेक कामो ममते दीदिया के ह. अबहीं ले कुछ गलतफहमी रहला का चलते भक्त ममता के पता ना कइसन कइसन नाम से बोलावत आइल रहलें हँ. मानत बानी कि ममता जी माँ माटी मुसलमान के राजनीति करे ला जानल मानल जाली. बाकिर कब उनकर विचार बदल जाव आ बंगाल के सम्मान का नाम पर ऊ बंकिम बाबू के वंदेमातरम गावत राष्ट्रवाद का राह प चल देसु के जानत बा ?\nआखिर नीतिशो बाबू त अपना के इशरत जहाँ के बाप मानत रहले हँ, देश के संघमुक्त करावे के नारा लगावत रहले हँ. एके रात में अइसन पलटी मरलें कि चारा चोर जइसन घाघो के अकिल हेरा गइल. आ एही भक में नीतीश के हत्यारा कहे लगलन. कहलन कि नीतीश प हत्या करे के केस चलत बा आ एह मामिला में उनुका फाँसी ना त उमिर कैद के सजाय हो सकेला. चारा चोरी के सजा त अबहीं पता ना कतना बरीस ले लटकावल जा सकेला. लोअर कोर्ट जेल दिहलसि त हाई कोर्ट से जमानत ले लिहलन. ओहिजो से सजाय मिल जाई त सुप्रीम कोर्ट बड़ले बा. सुनले बाड़न का ओहिजा त एगो फोन प जमानत मिल जाला. आ चारा चोरी के मामिला कश्मीरी पंडितन के संहार वाला केस त ह ना कि ओकर गोहार चट से खारिज क दीहल जाई, भठियरपन के केस त बरीसन ले खींचल जा सकेला. यूपीए2का जमाना का कवनो घोटालाबाज के अबहीं ले कवनो सजा मिलल बा का ? जेल आइल गइल ज लागल रहेला.\nहँ त नीतीश के पलटी मरला आ एनडीए में साढ़े तीन बरीस बाद घर वापसी क के फेरु सरकार बना लीहला का बाद से सचहूँ भक्त परेशान हो उठल बाड़ें. आखिर ऊ कइसे जान सकेलें कि कब कवन नेता भाजपा में शामिल ना हो जाई. भाजपा त मोक्षदायिनी गंगा हो गइल बिया. हजार पाप क के एह गंगा में डुबकी मार सगरी पाप धोआवल जा सकेला. एहिसे हमहूं भक्तन के इशारा दिहनी कि हर भाजपा विरोधी के कुछ ना कुछ गुण खोज के राखऽ लोग. पता ना कब ओकर जरुरत पड़ जाव. विपक्ष में बाचल गिनल चुनल इमानदार नेतवन में गिनाए वाला नीतीश का घर वापसी का बाद अब पूरा अनेसा बा कि कुछ अउरु लोग संघम शरणम गच्छामी करत डेरा बदल सकेला. मुलायम आ रामगोपाल प अधिका मेहनत ना करे के पड़ी आ अखिलेश त लड़िका हऽ. बचवन से कुछ ना कुछ गलती त होइए जाला. ओकरो के सम्हारल जा सकेला.\nमुलायम कबो चपरासी त रहलन ना. स्कूल के मास्टर रहलन. से मास्टरी का कमाई से आजु अपने पर परिवार ले ना, गोतियो दयाद के अरबपति खरबपति बनवा दिहले बाड़न. लालू बेचारा भईंस चराए वाला, चपरासी परिवार में रहे वाला सलीका के घोटाला ना कर पवलसि आ आजु अपना पाप से अपना बेटवनो के केरियर खराब क दिहलसि. कोर्ट कचहरी में हाजिरी लगावल बेचारा अलगे हलकान बा.\nदोसरा तरफ ओह बारबाला के देख लीं. अइसन निशाना लगवलसि कि महारानी के जिनिगी जीयत बिया. बेटा बेटी दामाद के संपति के अन्दाजो लगावल मुश्किल बा. पता ना कव पुश्त के इंतजाम क घलले बाड़ी. आ एही प याद आवत बा कि भक्त लोग त बबुआ प शुरुए से मेहरबान बा. ऊ लोग त बबुअवा के भाजपा के स्टार प्रचारक वाला मान सम्मान देला. एहसे बबुअवा के स्वागल करे में कवनो दिक्कल ना आवे के चाहीं. आ दिक्कत त नीतीशो के स्वागल करत में ना आइल. हँ बिहारी बाबू के हवा पता ना काहे सटकल बा अबहीं ले पदलन ना.


साल खतम होखे से पहिलहीं मिलल बेस्ट एक्टर अवार्ड 2014 – Anjoria\nभोजपुरी सिनेमा जगत में ई सबसे शर्म के बात सामने आल बा कि साल के खतम होखे से पहिलहीं साल के सर्वश्रेष्ठ अभिनेता के अवार्ड दे दिहल गइल बा. आ ई अवार्ड मिलल बा भोजपुरी सिनेमा जगत के सुपरस्टार कहाए वाला अभिनेता रविकिशन के. एह बात के पुष्टि संजय भूषण पटियाला पाटलिपुत्र न्यूज के फेसबुक पेज पर कइले रहले. जवना के बाद में उ हटा दिहले. ओह पर कुछ लोग बधाई आ कुछ लोग एह अवार्ड पर अचरजो जतावल.\nसंजय भूषण पटियाला लिखले रहन कि साल 2014 के सर्वश्रेष्ठ अभिनेता के अवार्ड मुम्बई में ‘आप की आवाज’ के जरिए आयोजित भइल भोजपुरी अवार्ड समारोह में फिलिम ‘योद्धा’ खातिर रविकिशन के दिहल गइल. लेकिन अवार्ड देबे वाला के ई पता होखे के चाहीं कि साल के सर्वश्रेष्ठ अवार्ड साल के अंत भइला के बाद दिहल जाला. अबहीं त एह साल भोजपुरी के कई एक बड़ फिलिम प्रदर्शित होखे वाला बा चाहे हाल में भइल बा जवना में नगीना, विजयपथ-एगो जंग, लाडला सहित केतना बड़ फिलिम के नाम शामिल बावे. त ई अवार्ड साल के खतम होखे के2महीना पहिलहीं कइसे मिल गइल?\nएह से तऽ एगो बात साफ बा कि या त अवार्ड देबे में कवनो दोहरी नीति खेलल गइल बा. ना त अवार्डे गलत दिहल गइल बा, चाहे अवार्ड देबे वाला के अवार्ड देबे के लूर नइखे. कुछ अइसने लोगन के चलते आज भोजपुरी सिनेमा जगत के ई दुर्गती हो रहल बा. सभे चारो ओर मजाक बना रहल बा. एही लोगन के चलते अवार्ड के गरिमो खतम हो रहल बा. जवन कि भोजपुरी सिनेमा जगत खातिर घोर शर्म के बात बा.\nअभिनेता आदित्य मोहन कहत बाड़न कि रविकिशन जी हमनी के आइडियल बानी. लेकिन साल के खतम होखे से पहिलहीं सर्वश्रेष्ठ अभिनेता के जवन अवार्ड दिहल गइल बा. उ एकदम से गलत बा. एह से सगरी आज भोजपुरी सिनेमा कलाकारन के मिले वाला अवार्ड पर भी सवालिया निशान लाग गइल बा आ सगरी मजाक उड़ रहल बा.\nPrevious Post: टटको में टटका खबर : 25 अक्टूबर 2014, शनिचर\nNext Post: कुलछनी\nप्रिय संकेत जी,\nअगर रउरा अवार्ड वाला बात प अचरज बा त एकर मतलब हम इहे निकालब कि रउरा बहुते सीधा सपाट सोचीले. भोजपुरी सिनेमा से जुड़ल अवार्डन के कवनो मोल ना होखे. तू हमार पीठ सुघरा द हम तोहार सुघरा देब. तू हमरा कार्यक्रम में आ जा हम तोहरा के पारिश्रमिक ना देब त अवार्ड त जरुरे दे देब. कुछ लोग के पारिश्रमिको मिल जाला आ अवार्ड लावाघुली में दे दिहल जाला.\nसिनेमा रिलीज होखे से पहिले ओकर सुपरहिट के खबर आ जाला. एह सिनेमा हाल से उतर के ओह सिनेमा हाल में चढ़ावत सिल्वर जुबिली ले मना लिहल जाला भोजपुरी सिनेमा में. एह से भोजपुरी सिनेमा के कवनो खबर पर बहुते चिन्तित होखला भा अचरज में अइला के जरूरत ना होखे.\nदोसरे भोजपुरी के जवन हाल बा तवना ला हमनिओ का दोसी बानी जा. एगो वेबसाइट रउरो चलाइले आ रउरो मालूम होखी कि भोजपुरी के पाठक का खोजेलें. उनुका बस कुछ रसगर मलपुआ चाहत होला आ जहवाँ मिल जाव तहँवे माछी लेखा भिनभिनात चहुँप जाला लोग. रखले रहीं रउरा आपन भोजपुरी!\nभोजपुरी में वेबसाइट खोज के देख लीं, पता चल जाई कि कतना बा आ कवना हालत में बा. भोजपुरी में लिखे वाला साइटन के अंगुरी पर गिनल जा सकेला आ ओहू में कुछ पर बरीसन ना त महीनन पुरान सामग्री मिली. दोस उनकर नइखे. गुन ना हेरानो गुनगाहक हेरानो है! अइसन बात नइखे कि भोजपुरी में वेबसाइट चलावे वालन के भोजपुरी के फिकिर ना होखे. होला. बाकिर करसु त का? नाजायज बरदाश्त करऽ त ठीक ना त तोहरा के परेशान क के राख दिहल जाई. बानर के सिखावे का फेर में गौरईया के आपन घोंसला उजाड़ दिहल जाई.\nकुछ कुछ एही सब से हार थाक के हम भोजपुरी सिनेमा के खबर भोजपुरी में दिहल बन्द ना त कम जरूर क देले बानी. बाकिर पाठकन के त उहे चाहीं. उनुका भोजपुरी भाषा, संस्कार भा संस्कृति से कुछ लेबे देबे के नइखे. रहीत त भोजपुरी के साहित्य, भाषा, संस्कृति के चरचा करीत लोग, लिखीत पढ़ीत लोग.\nभोजपुरी जइसे चलत बा वइसहीं चलत रही. भोजपुरी से कमाए खाए वाला एही तरह खात रहीहें आ उनकर बस चले त भोजपुरिओ के खा जइहें.\nरउरा त संजय के धन्यवाद देबे के चाहत रहे कि ओह पोस्ट के हटा लिहलन. ना हटइतन त का कर लेतीं सभे? उनकर त कामे ह प्रचार करे के, ले दही करे के. उनका के उनकर काम करे दीं, हमनी का आपन काम करत रहीं जा. ऊ लोग नइखे थाकत त हमनी का काहे थाकीं जा?\nशुभकामना का साथे,


भोजपुरी कहानी: सखी | जोगीरा\nHome भोजपुरी साहित्य भोजपुरी कथा-कहानी भोजपुरी कहानी: सखी\nभोजपुरी कहानी: सखी\nखेदारू के बिआह फूला संघे बड़ी धूमधाम से भइल। बिदाई के बेरा फूला के माई-बाप, भाई-भउजाई, चाचा-चाची सभे उदास रहे। फूला के सखी चमेलियो कम उदास ना रहली, बाकिर केहू का करित, बेटी के त एक दिन बहुरिया बनहिं के परेला। फूला के अकवारी में भर के चमेली एतना लोर बहवली कि भादवो सरमा गइल। भदवारी में त बरखा के बाद आसमान साफ हो जाला, बाकिर चमेली के आँखियन से ना बरखा ओरात रहे ना बादर।\nबिदाई भइल, नवसे आ उनके घर के सभे बहुत निहाल रहे। येने कार में बहुरिया के साथे नवसे प्रेम रस में नहात रहलन, त ओने घर के मेहरारू समाज बहुरिया के इन्तजार में नाचत गावत रहे।\nबाकिर भगवान जी के मरज़ी के का कहल जा! ऊहाँ के त कुछ अउरिए मंजूर रहे! बड़ी जोर आन्ही आइल, सड़क के दूनू बगल रहे बड़े बड़े पेड़, बीचे बीचे निकसत रहे बरातिन के काफिला। अचानक एगो पेड़ गिरल, टेक्सी में बइठल खेदारू के बाबू जी घाही हो गइलन। अब का होखो सभे उनके ले के अस्पताल पहुँचल।\nडाक्टर कहलन कि “गहीर चोट लागल बा, आपरेशन करे के पड़ी कम से कम पचास हजार के इन्तजाम करीं लोगिन।”\nघरे त फूटल कउड़ी ना रहे, कहाँ से आइत पचास हजार! बड़ी घावला के बाद नेउर सेठ बियाज पर रूपया देबे के तइयार हो गइलन।\nशंकर के चीर-फार, दवा-दारू भइल, कुछ दिन में ऊ त ठीक हो गइलन। बाकिर पचास हजार के करजा कवनो रोग से कम त ना रहे। खेदारू बेचारू का करतें! किरिया खा लिहलन कि ” जबले हम करजा ना चुकाइब अपना मेहरारू से देहिं ना छुआइब।”\nखेदारू कमाये दिल्ली जात रहलन, उनकर मेहरारू बहुते उदास रहली। करिया बादर घेरले होखे, धान पानी बिन सूखत होखे, आन्ही आवे आ बादर उधिआ जा, बुनियो ना परे त डरेरा पर आस में बइठल किसान के जइसल बुझाला, कुछ अइसने बुझाईल फूला के। उनकी अँखियन से लोर झरे लागल।\nखेदारू के जाते फूला के रोज ताना मिले लागल। “ये कुलच्छनी के आवते घर भिला गइल। ई मरियो जाइत त करेजा जुड़ाइत।” अउरियो का जाने कवन कवन ताना सुत-उठ के मिले, बाकि फूला ये कान से सुनस आ ओ कान से निकाल देस। कबो हिया में ना जोगावस कवनो बाति।\nखेदारू वैल्डिंग के काम सीख लीहले रहलन। महीना में दस-एगारे हजार बनिये जात रहे, हर महीना एक-दू हजार भेजियो देत रहलन। एहीतरे तीन साल बीत गइल।\nखेदारू नगदे पइसा कमा लिहलें रहलन। सोचलें “अब घरे चले के चाहीं, आखिर बिअजियो त बढ़ते जाता। आ फूला! ऊ त हमके एको छन ना बिसारत होइहन, हमके देखते केतना निहाल हो जइहें।”\nखेदारू सब समान सरिअवलें आ भिनसारे वाला गाड़ी पकड़ लिहलन, बाकिर ऊ का जानत रहलन कि उनका पीछे एगो हरीफ लागल बा। खेदारू हरिफवा के बड़ा सरीफ समझलन आ अपना लगे बइठा लिहलन।\n“ये भाई! कहाँ जायेक बा? आ तहार नाव का ह?”\n“जायेक बा सिसवनिया आ नाव ह खेदारू। तू कहाँ जइबअ?”\n“हमरो त ओनहे चले के बाटे, बाकिर हम गोरखपुरवे में उतर जायेब।”\n“बड़ा संजोग ठीक बा ये भाई! कि हमनी के एके ओर जाये के बाटे। ई अलग बात बा कि तू गोरखपुरवे में उतर जइबअ बाकिर उहाँ ले त नीफिकिर हो के चलल जाई। टरेन में चोर-चाइन से बड़ा डर लागेला।”\nहरिफवा के त गोटी चम रहे, झट से कहलस “खइनी चलेला भाई?”\n“चलेला बाकिर एह बेरा बा नाहीं, अपने लगे से खिआ द।”\nहरिफवा खइनी बनवलस, दूनू जानी खाइल लो। उ खइनिया में का जाने का मिला दिहले रहे कि खेदारू अचेत हो गइलन। बाकिर ओकरा कुछउ ना भइल, ओकरा आदत जे रहे चरस खइला के।\nहरिफवा त खुश हो गइल, झट से अटइची बदल दिहलस, काहें कि अटइचिया एकदम एके लेखाँ रहे। जब खेदारू के होश आइल त हरिफवा उतर गइल रहे। उनका येह बाति के तनिको शंका ना भइल कि अटइची बदला गइल बा।\nखेदारू घरे पहुँचलन त नेउर सेठ तगादा करे आइल रहलन। खेदारू के देखते बोल परलन “का हो शंकर! तहार बेटा त आ गइल कमा के! अब त मिल जाई हमार पइसा!”\n“काहें नाहीं मिली? तीन साल बाद कमा के आइल बाड़न, कुछ त ले आइले होइहन!”\n“कवनो चिन्ता कइला के गरज नइखे बाबू जी! हम सब इन्तजाम क के आइल बानी।” खेदारू पहिले पाँव छुवलन फेरू मुँह खोललन।\nसेठ हिसाब जोरलन त एक लाख से उपरे आइल। खेदारू घर में जा के अटइची खोललन त ओइमें किताब-कापी रहे, पइसा त रहबे ना कइल। खेदारू समझ गइलन कि अटइची बदला गइल बा। अब का होखो, सभे कपारे हाथ घ लिहल। कइसे मिली भिलाइल अटइची! का जाने मुसाफ़िर ईमानदार रहे कि चाई! एके साथे कई गो सवाल गूँजे लागल खेदारू के दिमाग में। बाकिर ई सोच के कि “मेहनत के कमाई ह केहू हजम ना क पाई।” खेदारू सेठ से कह दिहलन कि “राउर पइसा बिहने मिल जाई, अटइची बदला गइल बा, हम पता करे जात बानी, रउवा बिहने आ जाइब।” सेठ ई कहि के चल गइलन कि “बिहने अगर पइसा ना मिली त हम तहार दखिन वाला खेत जोतवा लेब।”\n“आज का चोरा के ले आइल बानी, रउवा लाज ना लागेला, हेइसन देहि ले के रोज चोरी करीले। कहिया ले खिआयेब हमके पाप के कमाई?”\n“अरे चमेली चोरियो करे में मेहनत लागेला, बुद्धी खपावे के परेला, पसेना झारे के परेला। आज के जमाना में चोरी कइल कवनों पाप नइखे रह गइल। ये घरी त नेता, अधिकारी, सिपाही सभे चोरा रहल बा।”\n“बाकिर हम रउवा के ना करे देब। आज से पाप के कमाई खाइल बन्द। रउवा मेहनत से कुछऊ कमा के ले आयेब त उ खइला से देहियो प हेरा चढ़ी आ मनवो खुश रही। जाईं हइ अटइची लौटा के आईं।”\n“हम ना लौटा सकीले चोरावल माल।”\n“त ठीक बा, मत जाईं। हमहीं जा तानी कहीं ढूब-धस के मर जायेब।”\n“का अनाब-सनाब बोलत रहेलू! कवनो पता ठेकान रही तबे नूँ केहू लौटाई!”\nचमेली अटइची खोलली त लाखन रूपिया आ खेदारू संघे फूला के फोटो देख के चिहा गइली! “अरे! ई त सखी के अटइची ह!”\n“अरे उहे! जीनके ससूर के एक्सीडेंट हो गइल रहे, ओइदिने जहिया उनकर बिदाई रहे। उनके ससूर के दवाई में ढेर करजा हो गइल रहे, आ खेदारू कसम खइले रहलें कि जबले उ करजा ना चुकइहें तबले अपना मेहरारू से देहिं ना छुअइहें।”\n“अच्छा ऊ! जब तहार खुशी येही में बा, त चलअ रूपिया लौटा आइल जा। अब तहरा खुशी से बढ़ के रूपिया नइखे नू!”\nचमेली आ मोहन पइसा ले के खेदारू घरे पहुँच गइल लो। खेदारूओ जब पता ना लगा पवलें त हार-पाछ के घरे आ गइलन। घरे मोहन के बइठल देखलें त उनके जीव में जीव परल। फूला से कवनो मेहरारू हँस हँस के बतिआवत रहे आ उनके बाबू जी से मोहन। खेदारू लगे आ गइलन “का हो तू आ गइलअ!”\n“हँ ये खेदारू भाई! हमार मेहरारूओ आइल बाड़ी, तहरा औरत के सखी। हमनी के तहार रूपिया लौटावे आइल बानी जान। हमरा से बहुत बड़हन गलती हो गइल। हो सकी त माफ क दिहअ। अब ल हई आपन अमानत! मोहन अटइची खेदारू के दे दिहलन। नेउरो सेठ भनक पा के आ गइलन। सभे एके जघे खड़ा रहे। खेदारू, सेठ के हिसाब दे के करजा से आजाद हो गइलन। नेउर सेठ जाये लगलन त सभे सेठ के ओर देखत रहे। बाकिर खेदारू के ध्यान त फूला पर रहे, उ फूला के गाल पर चिकोटी काट दिहलन, फूला सुसकरली त सभे ताक दिहल। दूनू जाने लजा गइल लो, सब केहू हँस दिहल।\nकहानी- आकाश महेशपुरी\nवकील कुशवाहा “आकाश महेशपुरी”\nजनपद- कुशीनगर (उत्तर प्रदेश)\nपिछला लेखभोजपुरी लोक संस्कृति: संतोष पटेल\nअगिला लेखभोजपुरी मेँ सामाजिक समरसता आ आज के जातिवादी सोच-एगो साँच घटना\nलोक गीत गाईं : डॉ. चम्पा देवी


70 हजार लोग एह गाना के नापसन्द कइले बा – Anjoria\nअप्रैल 24, 2018 भेोजपुरी गीत गवनई\nयू ट्यूब पर 13 करोड़5लाख 67 हजार बार से अधिका बेर देखल गइल एह फिल्मी वीडियो के 70 हजार लोग नापसन्द कइले बा. बाकिर एही गाना के2लाख 42 हजार लोग पसन्दो कइले बा. भोजपुरी गीत गवनई का बारे में एकरा के महज एगो उदाहरण का रुप में देखीं त भोजपुरी गवनई के लोकप्रियता लाजवाब आ एही चलते उहो लोग भोजपुरी सिनेमा बनावे में लागल बा जिनका भोजपुरी के इचिको ज्ञान नइखे. काहे कि ओह लोग के बस पइसा कमाए के बा, जवने से भेंटाव. आ कुछ लोग के नापसन्दगी का जवाब में अगर ओह से तिगुना लोग पसन्द करत होखे त ई एगो बढ़िया बिजनेस मानले जाई, जेकरा शिकायत होखे से करत रहो.\nहालांकि अगर भोजपुरी के तथाकथित अश्लीलता भा फूहड़पन के विरोध करे वाला लोग अगर अपना उर्जा के इस्तेमाल भोजपुरी में साफ सुथरा कलात्मक फिलिम बनावे, गीत गवनई के वीडियो बनवावे में लगाइत त ओहू लोग के फायदा रहीत आ भोजपुरिओ के कल्याण हो सकत रहुवे. बाकिर सिरजे में मेहनत लागेला, ओकरा के बढ़ावे में धन लागेला. जबकि कवनो बात के आलोचना करे में कुछ लगबो ना करे आ प्रचार फोकट में भेंटा जाला.\nभोजपुरी के पहिलका वेबसाइट बना के आ ओकरा के आजु ले चलावत जाए में कतना मेहनत करे के पड़ेला, कतना धन खरचा होखत बा एहसे केहू के मतलब ना रहे. मतलब रहेला कि हम कल्पना के, भोजपुरी सिनेमा के कूड़ा कबाड़ो के प्रचार करेनी. हम जानल चाहब कि भोजपुरी के कवन संस्था, कवन पत्र पत्रिका अइसन बा जवना के हम बढ़ावा ना देनी. आ इहो जानल चाहब कि कतना भोजपुरी संस्था बाड़ी सँ जे अँजोरिया आ अउरिओ वेबसाइटन से संपर्क करेला अपना संस्था के गतिविधि बतावे बढ़ावे ला. भोजपुरी ला अभियान चलावे वाला लोग सही मायने में भोजपुरी के कतना इस्तेमाल करेला आ ओकरा के कतना मान देबेला. अधिकतर लोग त एक पन्ना के आपन प्रेस विज्ञप्तिओ हिन्दी में लिख भेजेला. ओकरो के भोजपुरी अनुवाद करे के फुरसत ना रहे भा कहीं कि जरुरत ना बुझाव.\nअब चलीं आ एह गाना के सुनी आ ओकरा बाद आपन टिप्पणी लिख मारीं.\nयू ट्यूब पर ई गाना 8 मई 2016 के डालल गइल रहे. गाना पर डान्स काजल राघवानी आ पवन सिंह के बा. आवाज पवन सिंह आ प्रियंका सिंह के ह. गीतकार हउवें आजाद सिंह आ संगीत दिहले बाड़ें मधुकर आनन्द.\nवसुन्धरा मोशन पिक्चर्स का बैनर में बनल एह फिलिम – भोजपुरिया राजा – के निर्माता सुधीर सिंह, सह निर्माता संदीप सिंह आ निर्देशत सुजीत कुमार सिंह हउवें. नृत्य संयोजन रामदेवन के कइल ह.\nवर्ल्डवाइड रिकॉर्ड्स आ आदि शक्ति एकर आडियो वीडियो जारी कइले बाड़ें.\nपाँच दिन के भोजपुरी नाट्य उत्सव


Bihar Election Result Live भोजपुरी : भोट के रुझान - का बिहार में अब भाजपा नम्बर वन , bihar results 2020 bjp nda leads tejashwi yadav jdu is trailing in bihar – News18 हिंदी\nसवाल रहल हा, बिहार में का बा ? जवाब में सवाल उठावत ता लोग कि, का अब बीजेपी नंबर वन बा.\nजद के प्रदेश अध्यक्ष जगदानंद सिंह के बेटा सुधाकर सिंह के रामगढ़ में हार गइले. राजद के नामी नेता अब्दुल बारी सिद्दीकी के भाजपा के मुरारी मोहन झा हरा देले.चुनाव में अगर सबसे अधिका फैदा केहू के मिलल बा तs ऊ भाजपा अउर लाल झंडा वला पाटी के.\nLast Updated : November 10, 2020, 17:30 IST\nगनौरी चा के दलान पs समाचार देखे खातिर भीड़ लागल रहे. टीभी पs बिहार चुनाव के रुझान देखावल जातs रहे. दुपहरिया होतs- होतs बुझाए लागल कि अब एनडीए आगा निकल जाई तs टुनटन भइया कहले, ई त ई कमाल हो गइल. दू दिन से लोग टीभी पs तs इहे रटत रहे कि तेजस्वी अब भारत के सबसे के कम उमिर के मुखमंतरी बनिहें. लेकिन इहां तs मोदी जी बाजी मार लिहले. पहिले कहल जात रहे कि जब ले बिहार में नीतीश अउर लालू रहिहें तब ले भाजपा के उठान ना होई. लेकिन अबकी चुनाव में तs मोदी जी के असर सबसे बेसी बुझाता. एतना कंटा के लड़ाई में अगर भाजपा के सत्तर एकहत्तर सीट मिल जाई तs बहुत बड़का बात मानल जाई. एतना सुन के उपनेदर भइया कहले, तs का अब बिहार में मोदी नाम केवलम के माला जपाई ? बतकूच्चन शुरू भइला पs गनौरी चा कहले, देखs ई चुनाव में अगर सबसे अधिका फैदा केहू के मिलल बा तs ऊ भाजपा अउर लाल झंडा वला पाटी के.\nभोजपुरी में ये भी पढ़ें : Bihar Election 2020 के रंग- बिधायक जी भोटो चाहीं, फिलिम में रौलो चाहीं!\nअब बिहार में भाजपा नम्बर एक ?\nउदय भइया, उपेनदर भइया के बात के हुंकारी भर के कहले, ई चुनावी रुझान से ईहे मतलब निकल रहल बा कि अब बिहार में भाजपा सबसे बड़ पाटी बन के आगा आई. 2010 में भाजपा नम्बर दू पs रहे तs 2015 में नम्बर तीन पs. पहिला बेर भाजपा के नम्बर के पौवदान पs आवे के उमेद जागल बा. बिहार के राजनीति खातिर ई बड़का एलान बा. भाजपा के ई पोजिशन में देख के तs ईहे कहल जाई कि बिहार में अब जात-पात के बनल बनावल खांचा टूट रहल बा. भाजपा के सहजोग से भीआइपी के भी पांच सीट के फैदा मिले के रझान बा. गनौरी चा फेर बीच में दखल देले, अबहीं एतना सोचे के जरूरत नइखे, जब भोट के गिनती हो जाई तब्बे कुछुओ कहल जा सकेला. कब ममिला पलट जाई केहू नइखे जानत. एही घरी बहुत कम भोट से आगा-पीछा चल रहल बा.\nराजद के बड़का नेता सिद्दीकी हरले\nटुनटुन भइया कहले, भाजपा के सबसे बड़ जीत केवटी में मिलल. इहवां से राजद के नामी नेता अब्दुल बारी सिद्दीकी खाड़ा रहन. उनका के भाजपा के मुरारी मोहन झा हरा देले. राजद के एतना बड़ नेता के हारे के उमेद ना रहे. लेकिन मोदी के लहर में उनका हारे के परल. सिद्दीकी जी 2010 में विरोधी दल के नेता रहन. उनका सीट बदलला के कवनो फैदा ना मिलल. लालू जादव के सबसे बिसवासी नेता भोला जादव हायाघाट में चुनाव हार गइले. उनको सीट बदला के फैदा ना मिलल. भोला जादव के चित्त कइले भाजपा के रामचनदर साह. जाले में कांगेरस के मंसूर अहमद हार गइले. उ जिन्ना पs बेयान दे के बिबाद में आइल रहन. उनका के भाजपा के जीवेश कुमार हरवले. अबकी औरत समाज के एकतरफा भोट से एनडीए के लाज बांच गइल. ना तs महागठबंधन के लड़ाई बहुत बरियार रहे. सीमांचल इलाका में भी एहिसे एनडीए के आच्छा भोट मिलल.\nलाल झंडा के सितारा चमकल\nउपनेदर भइया कहले, राजद से तालमेल कइला से लाल झंडा के बेसी फैदा भइल. भाकपा माले के 13 सीट पs बढ़त मिलल देखावल गइल. सीपीआइ के तीन तs सीपीएम के चार सीट पs बढ़त रहे. दोसरा देने राजद एउर कांगरेस के गठबंधन के ओतना फैदा ना मिलल जतना कि उमेद रहे. राजद के 80 तs कांगरेस के 27 के घटला के उमेद बा. राजद के सीमांचल में ओतना कामयाबी ना मिलल जतना कि सोचल जात रहे. मानल जाता कि औवैसी के पाटी से राजद के बहुत घाटा हो रहल बा. राजद के प्रदेश अध्यक्ष जगदानंद सिंह के बेटा सुधाकर सिंह के रामगढ़ में हार गइले. उनका के बसपा के अंबिका सिंह जादव हरा देले. एह तरे बसपा के बिहार में फेन खाता खुल गइल. अंबिका सिंह जादव पहिले राजद में रहन. गनौरी चा कहले, देख चार बज गइल लेकिन अबहुओं टोटल सीट किलियर नइखे भइल. अंत में का होई, केहू ना कह सके.\nTags: Bihar Assembly Election Results 2020, CM Nitish Kumar, RJD leader Tejaswi Yadav


बगावत में सुदीप के डबल रोल – Anjoria\nधर्मेन्द्र अभिनीत हिन्दी फिल्म बगावत का बाद अब ओही नाम पर बनल भोजपुरी फिलिम “बगावत” में सुदीप पाण्डेय डबल रोल करत बाड़ें. डबल रोल करे में माहिर सुदीप पाण्डेय एहसे पहिले भोजपुरिया दरोगा, मसीहा बाबठ आ मि॰ ताँगेवाला में डबल रोल कर चुकल बाड़ें.\nसवाल उठत बा कि डबल रोल काहे? शायद सुदीप कवनो दोसरा स्टार का साथे काम कइल ना चाहसु. सुदीप पाण्डेय के कहना बा कि ऊ भोजपुरी सिनेमा में हर स्टार का साथे काम कर चुकल बाड़े. सिंगल होखी कि डबल एकर फैसला लेखक आ निर्देशक करेलें अभिनेता ना. ऊ त बस आपन काम निकहा कर देबे के कोशिश करेलें. सुदीप बतवलें कि बगावत एगो बढ़िया फिलिम हवे आ उनुका पुरा भरोसा बा कि लोग एकरा के पसंद करी.\n(संजय शर्मा राज के रपट)\nहमरा ला काम खास ह, पइसा ना, कहलें मनोज पान्डेय


भोजपुरी विशेष- खरबिरवा से सेहत: सेहत में खरबिरवा | Bhojpuri special article covid 19 Corona virus Ayurvedic Naturopathy treatment nodakm – News18 Hindi\nभोजपुरी विशेष- खरबिरवा से सेहत: सेहत में खरबिरवा\nजइसे-जइसे आयुर्वेद का प्रति जनता में फेरु से रुचि बढ़त लउकत बा, एलोपैथिक चिकित्सकन में घबराहट बढ़े लागत बा. ओइसे, आयुर्वेदिक आ प्राकृतिक चिकित्सा पुरातन काल से एह देश के जीवनरेखा में दूध-पानी नियर घुलल-मिलल रहल बा.\nLast Updated : January 07, 2021, 12:01 IST\nकोविड-19 महामारी के दौरान जब कवनो अलम ना लउकत रहे, त लोग आयुर्वेद आ कुदरत का ओरि उमेदि से भरिके निहारे लागल. एने आयुर्वेदिक चिकित्सको के सर्जरी के हक मिलला के खबर आवत कहीं कि हड़कंप मचि गइल आ एलोपैथी से जुड़ल डॉक्टर साहेब खिलाफत प उतरि अइलन. जइसे-जइसे आयुर्वेद का प्रति जनता में फेरु से रुचि बढ़त लउकत बा, एलोपैथिक चिकित्सकन में घबराहट बढ़े लागत बा. ओइसे, आयुर्वेदिक आ प्राकृतिक चिकित्सा पुरातन काल से एह देश के जीवनरेखा में दूध-पानी नियर घुलल-मिलल रहल बा. ओह में खरबिरवे से सेहत बनावे आ सुधारे के गुर बतावल जात रहे. तब खानपान आउर जीवनशैली पर खास धियान दिहल जात रहे. जइसन अन्न,ओइसन मन के कहनाम सांचो के चरितार्थ होत रहे.\nमिशनरी भाव से सेवा\nओह घरी चिकित्सक में आपरूपी भगवान के दर्शन होत रहे, काहें कि डॉक्टर मिशनरी भाव से सेवा करत रहलन आ उन्हुका बेवहार में तनिको व्यवसायी नजरिया नजर ना आवत रहे. बलिया जिला के भाखर गांव में हम एगो अइसने वैद जी के देखले रहलीं. उहां के नांव रहे पंडित जगदेव पाठक. उहां के होत फजीरे एगो बैग आ छाता लेके पैदले घर से निकलि जाईं आ गांवें-गांवें जाके पूछीं कि उहां केहू बेमार त नइखे नू? रोगी का घरे वैदजी बेबोलवले पहुंचि जाईं आ मरीज के नटिका देखिके खुदे बतावल शुरू कऽ दीं कि रोगी के का तकलीफ़ बा आ कवना कारन से ऊ बेमारी दबोचले बिया. अद्भुत नाड़ी-विशेषज्ञ रहनीं उहां के. उहां के सोरहो आना सांच बात सुनिके बेमार-हेमार अदिमी अचरज में परि जात रहे कि इहां के ओकरा तन-मन के गुपुत तथ कइसे जानि गइनीं!\nवैदजी खानपान का बारे में किछु सलाह दीं आ दवाई के पुड़िया बनावत ई समुझा दीं कि कइसे ओकर सेवन करे के बा, का खाएके बा आ का नइखे खाए के. जब परिवार के लोग फीस का बिसे में पूछे, त उहां के कहीं कि पहिले रोगी के ठीक हो जाए दीं, फेरु अपना मरजी से,जवन उचित बुझाय, दे देबि. फेरु उहां के हाथ जोड़त दोसरा रोगी के देखे चलि दीं. आस्ते-आस्ते उहां के नांव-जश अइसन फइलल-पसरल कि दू दिन बनारस,दू दिन छपरा,दू दिन बलिया आ एक दिन गांव पर वैदजी हर हफ्ता बइठीं. जहवां जाईं, हरेक जगहा रोगी के भीड़ ठकचल रहे,बाकिर सभ केहू उहां से संतुष्ट होके लवटे. खरबिरवे से उहां के चूरन,आसव आउर अरिष्ट बनाईं आ जनसेवा में लीन रहीं. उहां के हरदम खानपान आ दिनचर्या सुधारे के सबक दीं.\nखानपान से सेहत\nसचहूं, सात्विक खानपान में सेहतमंद रहे के राज छिपल बा. जवना घरी बिहार विधानसभा के चुनाव होत रहे, ओमें 108साल के एगो सेहतमंद माताजी शामिल भइल रहली. जब एगो जज साहेब उन्हुका नीमन तंदुरुस्ती के राज पुछलन, त ऊ कहली कि मोटअनजा में सेहतमंद जिनिगी के राज छिपल बा. जनेरा, बजड़ा, जोन्हरी, सांवा, टांगुन, कोदो, जौ, लेतरी वगैरह के मोट अनाज मानल जाला आ इहे मोटअनजा खाके पुरनकी पीढ़ी चुस्ती-तंदुरुस्ती का संगें सइ साल के जिनिगी जीयत रहे,बाकिर अब त ऊ कुल्हि अनाज दुलभ हो गइल बा आ गहूं-चाउर नियर मेंही अन्न खाके लोग किसिम-किसिम के लाइलाज मर्ज के शिकार हो रहल बा.\nखरबिरवा में जिनिगी के सत\nखरबिरवा के इस्तेमाल कऽके पहिले जनता जनार्दन सुख-भोग करत रहे. ओह खरबिरवा के खोज अइसहीं ना भइल रहे. ऊ ज्ञान डिग्री हासिल कऽके ना, पीढ़ी दर पीढ़ी के तजुर्बा से मिलल रहे आ एही से ओकर रामबाण असर होत रहे. तब खेती-किसानी सर्वोत्तम पेशा रहे आ निषिध चाकरी के भीख मतिन मानल जात रहे. ओह घरी के कृषि वैज्ञानिक आउर मौसम विज्ञानी रहलन-घाघ आ भड्डरी. ओह लोग के कहल कबो बांव ना जात रहे. वजह ई रहे कि कुदरत का संगें सहजीवन के भाव रहे. प्रकृति जीव-जगत के हिफाजत करत रहे आ मनई प्रकृति के. आजु हमनीं के कुदरती दोहन के खामियाज़ा भुगतत बानीं जा.\nलोकोक्तियन का जरिए साफ-साफ ढंग से आपन जीवनशैली सुधारे के नसीहत दिहल गइल बा. सीमित संसाधनो में कइसे हंसी-खुशी से जीयल जा सकेला, कहाउते में एकर मरम बतावल गइल बा. आजुकाल्ह त बहुत किछु बेमौसमे हो रहल बा, बाकिर मौसम-महीना के हिसाब से खाए-पीए आ खुशहाल जिनिगी जीए के सलाह दीहल गइल बा. हरेक महीना में किछु खास खाए प जोर देत कहल गइल बा-\nसावन हर्रे, भादो चित्रकवा\nक्वार मास गुर खा लऽ मितवा\nकातिक मुरई, अगहन तेल\nपूस में दूध से राखऽ मेल\nमाघ माह घीव-खिचड़ी खा\nफागुन उठिके रोज नहा\nचइत महीना नीम के पतई\nबइसाखे चाउर बसमती--\nघाघ-भड्डरी इहो बतवले रहलन कि कवना महीना में का-का ना खाए के चाहीं-\nचैते गुर,बैशाखे तेल\nजेठे महुआ,असाढ़े बेर\nसावन साग न भादो दही\nक्वार करैला,कातिक मही\nघाघ-भड्डरी सांची कही\nमरिहें ना त खटपर रही.\nबेमारी-हेमारी में घर में मौजूद खाए-पीए के चीजु-बतुस रोगियाह अदिमी खातिर कवना हद ले उपयोगी हो सकेला, एक झलक एह लोकोक्तियन में देखल जा सकेला. यजुर्वेदो में एकर चरचा आइल बा. आजुकाल्ह ठंढा के एह सीजन में अदरक,नीबू आ मधु कतना सेहत खातिर जरूरी बा ,एकर एगो चित्र देखीं ठंढा लगला पर-\nठंढा जब लागे बहुत\nसरदी से बेहाल,\nनींबू, मधु के साथ में\nआदी पिहीं उबाल.\nअगर नींबू नाहिओं मिले, त आदी के रस आउर शहद के सेवन से सरदी भगावे के\nनुस्खा बतावल गइल बा-\nआदी कूटीं, रस बना\nमधु लीहीं समभाग,\nनियमित सेवन जे करी\nसरदी जाई भाग.\nएही तरी, जेवाइन के बाफ लिहला से जकड़ल कफ बहरिआए लागी आ खांसी से आस्ते-आस्ते छुटकारा मिल जाई-\nकफ पीरा पहुंचा रहल\nखांसी बहुत सताय,\nअजवाइन के बाफ लीं\nकफ तब बाहर आय.\nजेवाइन के महातम के सेहत खातिर बेरि-बेरि बखान कइल गइल बा. एकरा के पीसि\nके जदी नींबू का रस में गाढ़ लेप बनाके लगावल जाउ, त कइसनो चमड़ी के रोग से निजात मिलि सकेला-\nअजवाइन के पीसि लीं\nनींबू संग मिलाय,\nफोड़ा-फुंसी दूर हो\nचर्मरोग मिटि जाय.\nगुर का संगें जेवाइन के मेल पित्तरोगो में असरकारी सिद्ध होला-\nअजवाइन-गुर खाइ लीं\nबनी तुरंते काम,\nपित्तरोग से ग्रस्त जे\nपावे झट आराम.\nगहूं के ब्राण्डेड आटा के इस्तेमाल करेवाला एह जुग में अगर लीवर आ टीबी नियर रोग से मुकुती पावल चाहीं, त मकई के रोटी खाईं आ सेहतमंद रहीं. आजु काल्ह ई मोट अनाजे घर के वैद साबित हो सकेला-\nमकई के रोटी मिले\nखा लीहीं भरपूर,\nलीवर ठीक रही सदा\nटीबी भागी दूर.\nआजु ब्लडप्रेशर,हार्ट आ शुगर के रोग से ग्रस्त मरीजन के तादाद बहुत बा, बाकिर इन्हनियों के इलाज खरबिरवे से बतावल गइल बा. गजरा के रस आ आंवरा के एह बेमारी में अजमावल जा सकेला-\nगाजर रस संग आंवरा\nरक्तचाप, हिरदय सही\nकरीं बेफिकर काम.\nमधुमेह में टमाटर, खीरा, करइला के रस के उपयोगी करार दिहल गइल बा. अइसहीं, नीम के पतई के रामबाण भूमिका हो सकेला-\nलाल टमाटर काटि लीं\nखीरा संग सनेह,\nसरस करइला का संगें\nदूर रही मधुमेह.\nसात पतइया नीम के\nभागी चिनिया रोग सब\nमन चंगा हो जाय.\nकरू तेल में लहसुन, जेवाइन आउर हींग के पकाके जोड़न पर मालिश कऽके असह दरद प काबू पावल आम बात बा. ई कुल्हि चीजु घरे में सुलभ बा आ आजमावलो ओतने आसान बा-\nअजवाइन आ हींग लीं\nजोड़न में मालिश करीं\nदरद दूर हो जाय.\nतुलसी के महातम आदिकाल से बतावल गइल बा. होत सवेरे एकरा सेवन से देह आ मन-परान में खुशहाली के हरियरी भरल जा सकेला-\nतुलसी दल दस गो चिखीं\nसेहतमंद रहीं सदा\nएही तरी, मट्ठा, काला निमक, जीरा, हींग के पेय में निरोगी काया के गुर छिपल बा. जरूरत बा एकरा के अंगीकार करे के-\nछाछ, हींग, सेंधा नमक\nदूर करी सब रोग,\nजीरा ओमें डालिके\nपिहीं, रहीं निरोग.\nहजारन साल से वाचिक परिपाटी में चलल आ रहल ई आ एह किसिम के अनगिनत सेहत से जुड़ल लोकोक्ति ना खाली जनमानस के जागरूक करत आइल बाड़ी स,बलुक लोकजिनिगी के सेहतमंद आउर दीर्घजीवी बनावे के दिसाईं अगहर भूमिको निबाहत आ रहल बाड़ी स. इन्हनीं में जिनिगी जीए के सलीका आ आपन हाथ जगरनाथ के भाव समाहित बा.जरूरत एह बात के बा कि तथाकथित आधुनिकता के भंवरजाल में अझुराइल नवकी पीढ़ी पूर्वाग्रहमुक्त होके इन्हनीं के अपना अस्तित्व के हिस्सा बनावे आ जिनिगी के खुशनुमा,सेहतमंद आ तनावमुक्त बनवला का संगहीं सुघर विज्ञानसम्मत गौरवशाली परंपरा का प्रति सम्मान जाहिर करे. बेकार समुझल जाए वाली चीजुओ सेहत खातिर कतना बेशकीमती आ जियतार हो सकेली स, इहो सबक देत बाड़ी स ई अनमोल लोकोक्ति. (यह लेख लेखक के निजी विचार है.)\nAyurvedic bhojpuri article bhojpuri special Corona Virus COVID 19\nआरा में ट्रेन से कटकर युवक ने की खुदकुशी, मरने से पहले मां को भेजा वीडियो\nShocking: रेस्टोरेंट में शख्स ने मांगी खास डिश तो वेट्रेस ने तान दी बंदूक!\nFIFA की एक योजना ने बढ़ाई IOC की चिंता, वर्ल्ड कप का भी हो सकता है बहिष्कार


राष्ट्र के नाम संदेश – Anjoria\nअगस्त 15, 2010 प्रतिभा देवीसिंह पाटिल, राष्ट्र के नाम संदेश, राष्ट्रपति\n(राष्ट्रपति प्रतिभा देवीसिंह पाटिल के दिहल राष्ट्र के नाम संदेश के भोजपुरी अनुवाद)\nहमार प्रिय देशवासी,\nचउसठवाँ स्वतंत्रता दिवस के पहिले का साँझ हम भारत आ विदेश में रहत रउरा सभे के अभिनन्दन करत बानी. हमनी का सीमा के रक्षा में लागल सशस्त्र सैनिक आ अर्द्ध सैनिक बल के वीर जवानन का साथेसाथ केन्द्रीय आ राज्य स्तर के पुलिस आ आंतरिक सुरक्षा बलो का जवानन के हम खास तौर पर अभिनन्दन करत बानी. हम देश के हर नागरिक के अभिनन्दन करत बानी जिनकर कड़ेर मेहनत, उत्पादन कुशलता आ उद्यमशीलता भारत के दुनिया के अगिला पाँत का देशन में शामिल करा दिहले बा. हम हालही में लेह में बदरी फटला से भइल दुर्घटना में अपना सवाँगन के गवाँ देबे वाला लोगन के, घवाहिल लोगन के आ जिनकर घर संपत्ति के नुकसान चहुँपल उन सभका से आपन हार्दिक दुख जतावत बानी.\nहर साल हमनी का आपन आजादी के दिन बहुते धूमधाम आ खुशी का साथ मनाइले आ ई स्वाभाविको बा काहे कि एही दिन बरिसन के दासता का बाद हमनी के आजादी मिलल रहुवे. वास्तव में १५ अगस्त १९४७ के दिन इतिहास में एगो असाधारण उपलब्धि वाला दिन का तरह याद कइल जाला जब भारत अपना गजब के सहनशीलता आ अजब के साधनन के इस्तेमाल करत आजादी हासिल कइले रहुवे. महात्मा गाँधी का नेतृत्व में, अहिंसा आ सत्याग्रह का बल पर, आजादी लेबे के आन्दोलन सगरी देश में पसर गइल जवना से देशवासी अतना प्रेरित भइले जवन कबहिये कबो देखल जाला. करोड़ो मरद मेहरारु अपना इच्छा से आजादी का एह लड़ाई में शामिल भइले आ एगो बड़हन ताकत बन के ऊ लोग दुनिया के सबले बड़ उपनिवेशवादी ताकत के हरा दिहल. एह तरह आजाद भारत के उदय भइल.\nआजाद भारत के नागरिक होखला का नाते हमनी का ओह मूल्य आ सिद्धान्तन पर विचार करे के चाहीं जवन आजादी खातिर लड़ के आपन जिनिगी तज देबे वालन का दिलो दिमाग में रहुवे.ऊ लोग सैकड़न बरिसन से देश में सहेजल मूल्य से प्रेरणा लिहले रहुवे. पंडित जवाहरलाल नेहरू एक बेर गाँधी जी का बारे में “भारत के एगो अइसन सनातन आत्मा जे आजादी के मशाल जरवले राखल” कहले रहलन. गाँधी जी के विचार आ उनकर जिनिगी सही मायने में हमनी के ओह प्राचीन सभ्यता के विचारधारा के अभिव्यक्ति रहे जवना में शांति, मिलजुल के रहे के भावना, अहिंसा, आ सत्य, मानव गरिमा आ करुणा जइसन तत्वन के खास जगहा दिहल जात रहे. आजु का हमनी का ओह सिद्धान्तन के भुलवले जात बानी ? का हमनी का ओकर अनदेखी करत बानी जा ? ना. हमनी के अइसन ना करे के चाहीं. ई ऊ सतत मूल्य हईं स जवन हमी के देश, समाज, आ हमनी में से हर आदमी के आदमी का रूप में पोसले बा. गाँधी जी के विचारधारा के अबहियो बड़हन प्रभाव बा आ दुनिया में ओकर प्रासंगिकता बढ़ले जात बा आ हर साल उनकर जनमदिन दू अक्तूबर पूरा दुनिया में अंतर्राष्ट्रीय अहिंसा दिवस का रुप में मनावल जाये लागल बा.\nआजु हमनी का ओह एतिहासिक दौर में बानी जा जब दुनिया में बदलाव आ रहल बा. ई बदलाव हमनि के अर्थव्यवस्था, शासन तंत्र, व्यापार, वाणिज्य, शिक्षा आ जीवन के हर गति पर असर डाल रहल बा. बदलाव का एह युग में भारत के कबहियो पाछा नइखे रहे के. हमनी के पूरा कोशिश रहे के चाहीं कि अइसना का समहर विकास होखो जवना में सभे केहू समृद्ध होखे. बाकिर का अइसनका संभव बा कि हमनी के देश के विद्वान, नेता, दार्शनिक, चिन्तकन के पालल पोसल राजनीतिक नजरिया, आर्थिक उन्नति, आ वैज्ञानिक प्रगति के मानवता के कल्याण, सहिष्णुता, आपसी सम्मान, आ बेस्वार्थी जइसन भाव ओह विकास का साथे जोड़ल राखल जा सके ? हमनी के इतिहास आ भविष्य दुनु एक दोसरा के पूरक बा. जहाँ एक ओर भविष्य हमनी के बोला रहल बा त दोसरा तरफ हमनी के अतीत हमनी के राह देखावत बा.\nहमनी के इतिहास का रहल बा ? भारत एगो पोढ़ आ सद्भावना प्रिय समाज ह आ विद्या ग्रहण करे ओकर एगो लमहर परम्परा रहल बा आ ओकर दर्शन हजारन साल के अनुभव आ ज्ञान पर टिकल बा. स्वामी विवेकानन्द भारत के “एगो अइसन पुरनिया भूमि, जवना के ज्ञान दोसरा कवनो देश में जाये से पहिले आपन घर बनवले रहुवे”, बतवले रहले. हमनी के देश ऊ देश ह जहवाँ कई गो धर्मन के जनम भइल, जहवाँ दुनिया के सगरी धर्मन के आदर से जगह मिलल बा. हमनी के देश ऊ देश ह जहवाँ अलग अलग भाषा, संस्कृति, आ रीति रिवाजन के फरे फुलाये के अवसर मिलल बा. भारत अपना धार्मिकता, विद्वता, आ शिक्षा केन्द्रन खातिर अतना मशहूर रहे कि दुनिया भर से यात्री एहिजा आवत रहुवन. शुरुवे से भारत में प्रगति आ नैतिक विकास के संकल्पना संगही संगे होला अलगा अलगा ना. भारत में जतना वैचारिक गहराई रहुवे, ओतने भौतिक समृद्धि रहुवे. एहिजा बने वाला बढ़िया सामानन के, मसाला के, रेशम के आ सूत के बहुते माँग रहुवे. भारत के व्यापारी सुदुर पूर्व से लेके पश्चिम के देशन तक जात आवत रहले आ अपना साथ भारत के सामाने ना ले जात रहले, बलुक एगो महान सांस्कृतिक आ समृद्धशाली देश का तरह के एकर छविओ के प्रचार करत रहले.\nहमनी का एगो अइसना महान सभ्यता के उत्तराधिकारी बानी जवना में विरासत एक पुश्त से दोसरा पुश्त के सँउपल जात रहल बा. यदि हमनी का राजनीतिक, सामाजिक, आ आर्थिक न्याय के आदर्शन के सही मायनेमें अपना लीं त हमनी का एकर असली वारिस बन सकीले जा. खाली बतियवले से काम ना चली. हमनी के दृढ़ संकल्प का साथे एकरा के मानहू के पड़ी. हमनी पर अपना ५४ करोड़ नवजवानन के नवकी पीढ़ी के आपन समृर्द्ध विरासत सँउपे के जिम्मेवारियो बा. ओह लोगन पर हमनी के पूरा भरोसा बा आ अइसनका कइल जायजो बा. ऊ लोग देश विदेश में तरह तरह के कार्यकलापन से आपन क्षमता आ योग्यता देखावत बाड़े. मल्टीनेशनल कंपनी होखे, सूचना तकनीक होखे, वित्तीय संगठन होखे भा विश्व स्तर के वैज्ञानिक संस्थान, नवजवान भारतीय एह सभ में काम करके आपन छाप छोड़ रहल बाड़े. खेल का मैदान में ऊ देश खातिर नाम कमा रहल बाड़े. हमनी के नवही देश के भविष्य निर्माता हवे. हमें ओह लोग के शिक्षित करे के बा आ ओह लोग में बलिदान, समर्पण, देशभक्ति, आ देशसेवा जइसन भाव पनपावहू के बा. एह तरह से ऊ लोग विश्वास का साथ भविष्य के सामना करे लायक बन जाई आ अबही ले मिल चुकल उपलब्धि के अउरी आगा बढ़ाई.\nहे प्रिय देशवासी लोग.\nआजु हमनी के देश कवना हालात में बा ? दुनिया के सबले बड़हन लोकतंत्र का रुप में आ हर स्तर पर लोकतंत्र के मजबूत होखला से हमनी के विश्वसनियता अउरी बढ़ल बा. हमनी किहां राष्ट्रीय स्तर से ले के बुनियादी स्तर ले निर्वाचित संस्था मौजूद बाड़ी स. लोकतंत्र नागरिकन के देश का कार्यकलाप में शामिल होखे के अधिकार दिहले बा आ आजु ई भारत में जिनिगी के हिस्सा बन गइल बा. आर्थिक क्षेत्र में खरीद के ताकत के तुलना का आधार पर हमनी का दुनिया के चउथका सबले बड़ अर्थव्यवस्था बन चुकल बानी स आ सबले तेजी से बढ़े वाली अर्थव्यवस्था में शामिल बानी स. हमनी के अर्थव्यवस्था के ताकत पिछला विश्वव्यापी आर्थिक संकट में झलकल, जब ओकर सामना हमनी का बहुते दोसरा देशन का मुकाबिले बेहतर ढंग से कइनी स. हमनी खातिर भविष्य बहुतेरी संभावना आ उम्मीदन से भरल बा. तबहियो, बहुते अइसन मु्द्दा बा जवना पर धेयान दिहल ज्यादा जरुरी बा आ ई अउरी जरुरी बा कि हमनी का ओकर समाधान कइसे करत बानी जा.\nहमनी के पहिला काम सभकर कल्याण सुनिश्चित कइल बा. एही चलते भारत अपना आर्थिक ढाँचा का आधार रुप में समहर विकास के अपनवले बा आ ऊ एकरा पर सक्रिय रुप से अमल कर रहल बा. हमनी के काम तबे पूरा होई जब कवनो लड़िका भूखे पेट ना सूती, केहू के फुटपाथ पर ना सूते के पड़ी आ हर बच्चा स्कुले जाई. एहीसे सरकार का कार्यक्रम में शिक्षा, दक्षता विकास, आवास, स्वास्थ्य देखभाल, आ पोषण के प्रमुखता दिहल गइल बा, जवन कि होखहू के चाही. हमनी के सोचे के चाहीं कि एगो जिम्मेदार नागरिक का नाते हमनी का सरकार के कोशिशन में आपन योगदान के तरह से दे सकीले. एक अरब के आबादी वाला देश खातिर ई एगो बड़हन काम बा बाकिर हमनी के हिम्मत नइखे हारे के. हर गाँव, नगर, महानगर का हर कॉलोनी में लोग आगा बढ़ के सगरी गरीबन खातिर काम करे वाला समूह बना सकेले. कुछ लोग पूछ सकेला कि एह मामूली कोशिशन से का हो जाई ? ओह लोग खातिर हमरा एगो अइसन आदमी के कहानी याद आ रहल बा जे तूफान अइला का तुरते बाद समुद्र का किनारे से जात रहुवे. ऊ अपना आगा एगो अइसन आदमी के देखलस जवन समुद्र के तूफान का साथे किनारे पटका गइल स्टारफिश मछरियन के उठा उठा के फेरु से समुद्र में फेंकले चलल जात रहुवे. ओह आदमी से ऊ पूछलसि कि समुद्र के किनारा अतना लमहर बा, तोहरा एह कोशिशन से का हो जाई काहे कि लाखो अइसनका मछरी किनारे फेंकाइल बाड़ी स आ ऊ सगरी मरिये जइहें ? ऊ आदमी अपना हाथ में उठावल स्टारफिश के समुद्र में फेंकत कहलसि कि एकरा खातिर त फरक पड़ी नू ? संदेश बिल्कुल साफ बा. कोशिश छोट होखे भा बड़, ओकरा से अन्तर पड़ेला.\nप्यारे देशवासी लोगन,\nहम समुझिले कि शिक्षा का माध्यम से सशक्तिकरण जरुरी बा काहे कि एकरा से संभावना के बहुते दुआर खुल जाले. शिक्षा के अधिकार अधिनियम से लड़िका लड़िकिन खातिर निशुल्क आ जरुरी प्राथमिक शिक्षा के मौलिक अधिकार बना दिहल गइल बा. ई जरुरी बा कि माध्यमिको शिक्षा सभका भेंटा सको काहे कि हमनी के कोशिश उच्चतर शिक्षा में विद्यार्थियन के संख्या बढ़ावलो बा. एहसे देश के बौद्धिक ताकत मिली. हमनी का अइसना युग में बानी स वजना में रोज बरोज नया नया खोज से आदमी के कार्यकलापन के बहुतेरे क्षेत्रन पर असर पड़ रहल बा. नया तकनीकन से हमनी के कृषि आ औद्योगिक उत्पादन में बढ़ोतरी हो सकेला. बढ़िया तकनीकन से पूंजी, श्रम, आ संसाधन के बेसी से बेसी उपयोग सुनिश्चित कइल जा सकेला. हमनी का मोबाइल फोन के सुविधा के असर अपना गाँवो पर देखत बानी जा. नया प्रयोगन आ आविष्कारन के हमेशा बदलाव के कारक का रूप में खास मानल गइल बा बाकिर पहिले कबो ओकरा के अतना प्रमुखता ना दिहल जात रहे जतना आजु दिहल जा रहल बा. दुनिया के देशन के धनी आ गरीब, विकसित आ विकासशील में वर्गीकरण आगा चल के तेजीसे नया प्रयोग में लागल आ धीमी गति से लागल देशन का रुप में हो सकेला. बढ़िया तकनीकन में आगा बनल रहे खातिर देश में हर क्षेत्र में अनुसंधान आ विकास के बढ़ावा देत कोशिश होखल जरुरी बा.\nहमनी के भौतिक ढाँचागत सुविधो बनावे का काम में तेजी ले आवे के पड़ी. नया नया सड़क, बंदरगाह, हवाई अड्डा, विद्युत परियोजनन के जरुरत बा आ मौजूदा सविधो में सुधार करे के बा. एह बढ़ोतरी से हमनी के ओइसन ढाँचागत कमी दूर होउ जवन आर्थिक बढ़न्ती का राह में बाधा बा. आजु कई नजरियन से हमनी के छवि एगो उभरत विश्वशक्ति से मेल नइखे खात.\nहमनी के उद्योगन के प्रगति होत रहे के चाहीं. भारत के कंपनियन के कुशल आ दुनिया भर में मुकाबिला करे लायक बनावे के कोशिश जारी रहे के चाही. एहमें से कुछ कंपनी पहिलही विदेशन में आपन मौजूदगी दर्ज करा चुकल बाड़ी स. दुसरका हरित क्रांति का दिशाईं आगा बढ़े खातिर हमनी के कृषि क्षेत्र में नया दिशा में आ ताजा विचारन का साथे बिल्कुले अलगा सोचावट के जरुरत बा जेहसे कि कृषि पैदावार, उत्पादकता, आ मुनाफा बढ़ सके. खाद्य सुरक्षा आ दाम स्थिर राखहू खातिर ई बहुत जरुरी बा. संगही संगे कृषि के अलगा थलगा नइखे राखे के, एकरा के अर्थव्यवस्था के दोसरो क्षेत्रन का साथे जोड़ल जरुरी बा. उद्योगन के कृषि के साथ जोड़ला से गँवई इलाकन में औद्योगिक विकास के आधार मिल जाई आ कृषि व्यापारो के बढ़ावा मिली. किसान हित के रक्षा करत खेती के अइसन तरीका खोजे पड़ी जवना में बड़हन पैमाना पर खेती कर के उत्पादन बढ़ावल जा सके. किसानन के उपभोक्ता से सीधे जोड़े वाली वितरण व्यवस्था के बढ़ावा दिहला के जरुरत बा जवना से किसान के पैदावर के बेसी दाम मिल सको आ उपभोक्ता के कम दाम पर सामान. उपज का जगहा मूल्य संवर्धन से स्थानीय लोगन के रोजगार आ आमदनी के मौका बढ़ी. दक्षता विकास, व्यावसायिक प्रशिक्षण, आ समाज कल्याण कार्यक्रम का माध्यम से गाँव के गरीबन आ खेत मजदूरन के सहायता देबे पर जोर देबे के चाही. महात्मा गाँधी राष्ट्रीय रोजगार गारंटी अधिनियम रोजगार उपलब्ध करवावे के एगो बढ़िया आ खास व्यवस्था बा. यदि एकरा के इस्तेमाल में ले आवत घरी स्थानीय हालातो के धेयान में राखल जाव आ अलगा अलगा योजना के आपस में जोड़े के नया प्रयासन के बढ़ावा दिहल जाब त गाँवन का बढ़न्ती में तेजी आ जाई. जइसे कि बरखे से पटवन वाला इलाकन में खेती के उन्नत तरीका अपना के, आ माटी आ पानी के संरक्षण खातिर पोखरा आ ताल बना के, ओकर सही रखरखाव करत गाद साफ कर के, खेती के पैदावार बढ़ावल जा सकेला. एह तरह के कामन के तालमेल का साथे कइला से सही आ उद्देश्य पूर्ण बदलाव ले आइल जा सकेला.\nबाकिर निर्धारित लक्ष्य आ मकसद के पूरा होखल प्रभावी शासन प्रणाली पर निर्भर करे ला. नीति तइयार करे में आ कार्यक्षेत्र मरं जा के अमल में ले आवही खातिर सरकारी कर्मचारियन के ताकत दिहल गइल बा. ई बाति हमेशा ध्यान में रखला के जरुरत बा के एह ताकत के उपयोग जिम्मेदारी का साथे होखे के चाही. भ्रष्टाचार तनिको बर्दाश्त ना कइला आ जनसेवा के उच्च मानदण्ड अपनवला से शासन प्रणाली के कारगरता जरुरे कायम होखी आ विकास आ तरक्की कई गुना तेज हो जाई.\nहमनी के कानून के पालन करे के चाहीं आ नैतिक उत्थानो खातिर काम करे के चाहीं. एह बाति के चरचा हम एह बदे करत बानी कि भोतिकवाद के बढ़ला का चलते एक दोसरा का प्रति संवेदनहीनता बढ़ल जात बा. पारिवारिक संबंध कमजोर होखे लागल बाड़े. सामाजिक जागरुकता में गिरावट आ रहल बा. कुछ सामाजिक बुराई आजु ले चलत बा. एकरा के बदले पड़ी. नैतिकता आ सदाचार के नया चेतना ले के नया सफलता पावे के आजु सबले बढ़िया मौका बा. एह तरह हमनी के प्रगति, सहृदयता, सहनशीलता आ निस्वार्थ सेवा जइसन मूल्यआधारित होखी जवन आदमी के जिनिगी के सार्थक आ सोद्देश्य बनावे खातिर खास होई. एह मूल्यन से हमनी के बहुसांस्कृतिक, बहुधर्मी, बहुभाषी समाज अउरी मजबूत बनी. एहसे हमनी के समृद्धि आ प्रगति के एगो टिकाऊ ढाँचा तइयार करे लायक मजबूत आधार मिली. जइसे कि आसमान में ऊपर उड़त पतंग पर हवा आ बदरी असर डालेला. डोर मजबूत रहल त ओकरा के बढ़िया से उड़ावल जा सकेला आ ऊ उड़त रही. ना त एने ओने भटक जाई, कट जाई, आ नीचे गिर के खतम हो जाई. हमनी के विकास यात्रा वइसने पतंग का तरह बा जवना के चलावे खातिर नैतिक आधार मजबूत डोर का तरह बा. भारत असंख्य मूल्यन के भंडार ह. आईं, प्रगति का राह पर बढ़तो हमनी का एकरा के कायम राखे के कोशिश कइल जाव.\nआजु का कड़ा मेहनते से काल्हु के भारत के निर्माण होई. हम सगरी नागरिकन के आह्वान करत बानी कि ऊ लोग राष्ट्र के भविष्य के मजबूत आ उज्जर बनावे में आपन योगदान देव. हमनी सभके एह लक्ष्य के पावे में आपन भूमिका आ जिम्मेदारी समुझ लेबे के चाहीं. जइसन कि हम पहिले कहले बानी हर कोशिश के महत्व होला. राष्ट्र निर्माण खातिर लगन आ धीरज से काम करे के क्षमता के जरुरत होई आ एहमें निजी फायदा का बनिस्बत राष्ट्र के विकासे एगो पुरस्कार होई. एकरा खातिर हमनी के लक्ष्य एक होखे के चाहीं आ अइसनका मुद्दा पर ध्यान केन्द्रित रहे के चाहीं जवना से हमनी में एका हो सके. एकरा खकातिर सामंजस्य के भावना जरुरी बा. ई तबे संभव बा जब बातचीत के संवाद के माध्यम बनावल जाव. एक दोसरा के बात सुनला से, एक दोसरा के नजरिया के आदर कइला से, आ एक दोसरा के विचार समुझला से हमनी का आपन समस्यन के समाधान निकाल सकीला. उग्र विचारधारा के प्रवर्तक आ वामपंथी उग्रवाद के हिमायतियन के हिंसा के राह छोड़ देबे के चाहीं. हम ओह लोग के आह्वान करत बानी कि उहो लोग तरक्की का राष्ट्रीय प्रयास में शामिल होखसु. हमरा उमेद बा कि सभ्य समाज के सगरी सदस्य आगा आ के ओह लोग के एह दिशाईं बढ़े में सहयोग करी. एह मामिला में विकास के निरन्तर प्रयास के जरुरत पड़ी.\nप्यारे देशवासी लोग,\nभारत के विकास आ प्रगति अइसनके माहौल में होई जवन दुनिया के घटनाक्रमो से प्रभावित होई. हमार मानल बा कि अगर समृद्धि पावे के बा त शान्ति जरुरी बा. आतंकवाद दुनिया के शांति, स्थिरता, आ सुरक्षा खातिर सबले बड़ खतरा बा. ओकरा के हरावे खातिर दुनिया के सगरी देशन के एकजुट हो के काम करे के पड़ी जेहसे कि आतंकवादियन के कहीं कवनो ठिकाना, प्रशिक्षण के जगहा, कवनो वित्तीय साधन, कवनो ढाँचागत सहायता मत मिलो आ ओकनी के विचारधारा के हिमायतो करे वाला केहू ना रहे. दुनिया में हिंसा आ नफरत के कवनो जगहा ना हो सके. असल में मनुष्य होखला का नाते हमनी के सवन सझिया हित बा, ऊ विघटनकारी ताकतन से बेसी मजबूत बा. यदि विज्ञान आ तकनीकि में तेज गति से विकास करे वाली एह सदी के मानव द्वारा मानवीय मूल्यन का साथे हासिल शानदार उपलब्धियन के सदी बनावे के बा त दुनिया के विनाश के ना शांति के उपदेश देबे के होई. हमरा भरोसा बा जे भारत मानव जाति के प्रगति में बढ़ चढ़ के आपन योगदान दीहि.\nआदमी में नया नया ऊचाईयन के छुवे के अपार क्षमता होला. अपना पर भरोसा, मिलजुल के काम करे के हमनी के क्षमता, आ सफलता पर हमनी के विश्वास के साथ हमनी का आपन यात्रा जारी राखब. हमनी में एगो महान राष्ट्र के निर्माण करे के क्षमता बा, आ अपना सामूहिक इच्छा शक्ति आ मेहनत से हमनी का आपन लक्ष्य पा लेब जा. आ आजु जब हमनी का अपना प्रगति पथ पर बढ़ल जात बानी आ ध्वज शान से फहरा रहल बा, जइसन कि काल्हु स्वतंत्रतो दिवस पर फहराई, त हम एगो मशहूर भारतीय कवि के एह पंक्तियन के गर्व से उल्लेख कर सकब\nगगन गगन तेरा यश फहरा\nपवन पवन तेरा बल गहरा.\nएही शब्दन का साथ हम स्वतंत्रता दिवस के एह पावन अवसर पर एक बेर फेर अपना देशवासियन के शांति, समृद्धि, आ प्रगति के कामन करत बानी.\nई भोजपुरी अनुवाद अँजोरिया के पुरान मान्यता का तहत दिहल जा रहल बा कि हर तरह के महत्वपूर्ण बाति भोजपुरी में परोसल जाये के चाहीं. अगर भोजपुरी के संवैधानिक मान्यता दिआवे के बा त खालि बतकुच्चन से काम ना चली कुछ काम के बात कर के देखावे के पड़ी.\nमहामहिम राष्ट्रपति के दिहल मूल संबोधन के एह भोजपुरी अनुवाद में मूल भावना के जस के तस रखला के भरसक कोशिश कइल गइल बा बाकिर अगर कहीं कवनो गलती रहि गइल होखे त ओकरा खातिर हम पहिलही बिनाशर्त माफी माँग लेत बानी.\nबतिया साँच बा , बाकि कहे में लाज लागऽता\nOne thought on “राष्ट्र के नाम संदेश”\nअगस्त 17, 2010 को 10:58 पूर्वाह्न पर\n“चउसठवाँ स्वतंत्रता “दिवस बाटे आईल ,चाहू- ओरे खुशियाँ के झंडा लहराईल |\nये माई भोजपुरी के ना लोरवा पोछाईल ,ये माई भोजपुरी के ना लोरवा पोछाईल ||\nमहामहिम राष्ट्रपति के दिहल संबोधन के भोजपुरी आनुवाद स्वाद से भरपूर लागल . || जय भारत ||\nगीतकार :-ओ.पी .अमृतांशु


केहू भाजपा से पूछे त तनी… – Anjoria\nजून 15, 2011 अगिला प्रधानमंत्री के, आंदोलन, भाजपा\nपिछला महीना भर से देश के सियासी माहौल खदक रहल बा. कबो हजारे के अनशन के पाछा हजारों नारा त कबो बाबा रामदेव के आंदोलन रोके खातिर आवभगत से लेकर बल प्रयोग तकले. संगही संगे गांधी जी का समाधि पर ठुमका आ जिला जिला में नारेबाजी. सभकर निशाना पर संप्रग सरकार, प्रधानमंत्री मनमोहन सिंह अउर संप्रग के अध्यक्षा सोनिया गांधी बाड़ी. आ एह काम में सबले आगा बिया भारतीय जनता पार्टी. लेफ्टो वाला कहीं कहीं जोर लगावत नजर आवत बाड़े. वइसे ई सही बा कि घोटालन का चलते केंद्र सरकार के विश्वसनीयता पर ढेरे चोट लागल बा. विपक्ष जनता के ई बतावे में लागल बा कि मौजूदा सरकार एकदमे नाकारा बिया. एकरा के बदल देबे के चाहीं. ऊ सरकार में अतना खोट गिनावत बा कि यदि वश चले तो जनता अबहिये ओकरा के बदल देव. बाकिर विपक्ष के शोरशराबा में लोग ई पूछल भुला जात बा. भा एकरा के अइसे कहीं कि तेजी से उफनात आरोपन का बाढ़ में जनता के ई पूछे के मौके नइखे मिलत कि “विपक्ष के हाल का बा ? अगर ई लोग सत्ता में आ जाव त प्रधानमंत्री के होखी ?”\nसबले बड़ विपक्षी दल होखला का नाते ई भाजपा के जिम्मेदारी बनत बा कि ऊ यूपीए सरकार के स्वाभाविक विकल्प परोसे. लेकिन भाजपा अबहियो अपना ला नयका पीढ़ी के नेता खोजे में अझूराइल बिया. शायद इहे कारण बा कि लालकृष्ण आडवाणी अबहियो भाजपा संसदीय दल के अध्यक्ष बनल बाड़े, जबकि साल 2009 का लोकसभा चुनाव में मिलल हार का बाद ऊ सक्रिय राजनीति से संन्यास लेबे के इशारा कइले रहले. एह नवंबर में आडवाणी 84 बरीस के हो जइहें आ आम चुनाव अबहियो तीन साल दूर बा ! केरल चुनाव में वीएस अच्युतानंद के उल्लेखनीय प्रदर्शन भलही बूढ़वा नेता लोग के आस जगा दिहले होखे, लेकिन अइसनका कामयाबी लोकसभा चुनावो में दोहरावल जा सकले ई तय नइखे. राजनीतिक वापसी खातिर आडवाणी के संजीदा प्रयासन का बावजूद अयोध्या मामिला के परछाईं उनुकर सर्वमान्यता के हमेशा चुनौती देत रही. लेकिन अगर आडवाणी ना त दोसर के ? कैडर आधारित संगठन का रूप में आरएसएस संगठित नेतृत्व के धारणा पर जोर देत रह गइल आ अपना के राजनीतिक वंशवाद आ मतवाद के परिपाटी से दूर बनवले रखलसि.\nलेकिन समय का साथ संघो के बाजपेयी के लार्जर दैन लाइफ छवि सकारे खातिर मजबूर होखे के पड़ल. अब जब आडवाणी-बाजपेयी युग समाप्त हो चुकल बा त संघो अपना एह पुरान आस्था का ओर लवटि गइल बा कि संगठन व्यक्ति से ऊपर होखेला. अब नितिन गडकरी जइसन ‘लो प्रोफाइल’ आदमी के भाजपा अध्यक्ष बनावल संघ नेतृत्व का तरफ से भाजपा के ई संकेत रहे कि ओकर कवनो नयका नेता अपना बरोबरी वालन में पहिला नइखे बन पवले. सनेशा साफ रहे, नेता का रूप में केहू का नाम पर तबहिये विचार कइल जाई जब ऊ अहंकार आ गुटबाजी से ऊपर उठ जाई.\nभाजपा खातिर दुखदायी ई रहल कि अतीत के दुश्मनी के घाव अबहियो नइखे भरल. सुषमा स्वराज, वसुंधरा राजे आ उमा भारती करिश्माई ‘वोट कैचर’ नेता हई, लेकिन संघ के पुरुष प्रधान परिवेश में ओहलोग के सकरना पर संदेह बा. हाल के उदाहरणो इहे बतावत बा कि भगवा भ्रातृत्व का दायरे में कवनो महिला नेता के कवना तरह के प्रतिरोधन के सामना करे के पड़ सकेला. अरुण जेटली भाजपा के शहरी, सुसंस्कृत नेता का रूप में हउवें लेकिन जे लोग आमतौर पर टीवी के एसएमएस पोल में वोट देला ऊ चुनाव में वोट डाले ना जाव. अब बचले नरेंद्र मोदी. बेशक ऊ पहिला पाँत के नेता हउवें बाकिर आजुकाल्हु कवनो पाटीं के अकेले शासन के समय नइखे रहल आ गठबंधन का सरकार में ऊ कतना फिट बइठीहें ई बतावे के जरूरत नइखे. त साल 2014 के आम चुनाव में विपक्ष का ओर से प्रधानमंत्री पद के दावेदार के रही ? साफ बा कि विपक्ष के अइसन नेता चाही जेकर आपन जनाधार होखे, जे रणनीति बनावे में मास्टर होखे, जेकर छवि साफ होखे, आ सबले खास बाति ई कि ओकरा के एगो गठबंधन निर्माता का रूप में देखल जात होखे. का भाजपा का लगे कवनो अइसन नेता बा ? आंदोलनन के हवा देबे वाला विपक्ष से ई पूछल जरूरी बा.


खबर एक नजर में (17 जून 2011) – टटका खबर\nबतिया पंचे के रही खूँटवा रहिये पे रही\nलोक पाल बिल के मसविदा बनावे वाली समिति में सरकारी पक्ष आ सिविल सोसाइटी के पक्ष अपना अपना जिद्द पर अड़ल रह गइल जवना चलते एक मत से कवनो मसविदा ना बनावल जा सकल. एकरा बावजूद गृहमंत्री के बयान आइल बा कि सरकार एगो बढ़िया आ बरियार लोकपाल बिल के मसविदा ३० जून ले पेश कर दी. जबकि अन्ना हजारे के कहना बा कि सरकार चालबाजी से काम लेत बिया आ अब ऊ १६ अगस्त से आन्दोलन करे के एलान कर दिहले बाड़न. सरकार चाहत बिया कि प्रधानमंत्री, न्यायपालिका, आ कार्यपालिका के बड़का पदाधिकारियन के लोकपाल का दायरा से बाहर राखल जाव. जबकि संविधान में न्यायपालिका छोड़ बाकी लोग के कवनो संरक्षण नइखे दिहल गइल. रामदेव के आन्दोलन के हवा निकाल के सरकार का मुँहे खून लाग गइल बा आ अब ऊ आदमखोर बाघ का तरह हर लोकतांत्रिक आन्दोलन के हबके का मूड में आ गइल बिया.\nलोकदल बनवलसि लोकक्रान्ति मोर्चा\nयूपी के चार गो छोटहन पार्टियन के मिला के लोक क्रान्ति मोर्चा बनवले बा राष्ट्रीय लोकदल आ अब एह बूते ऊ कांग्रेस से गठबन्हन के जमीन तलाशत बा. रालोद के प्रदेश अध्यक्ष बाबा हरदेव सिं काल्हु कहले कि अगिला विधानसभा चुनावन मे रालोद बड़ तासकत बन के उभरी. कहलन कि कांग्रेस से अबही बात चल रहल बा आ ओकरा बाद उम्मीदवारन के नाम तय कइल जाई.\nसीबीसीआईडी पुलिस के कसूरवार ठहरवलसि\nलखीमपुर जिला के निघासन थाना के एगो सिपाही ओह लड़की से बलात्कार के कोशिश कइले रहे आ असफल भइला पर ओह लड़की के गला दबा के मार डललसि. बाद में दू गो सिपाही मिल के हत्या के सुबूत मेटा दिहलन आ लड़की के लाश एगो गिरल गाछ का डाढ़ से लटका दिहले. अब ई रिपोर्ट इलाहाबाद हाई कोर्ट में पेश कइल जाई जे एह मामिला में एगो जनहित याचिका के सुनवाई करत बिया.\nमोतिहारी का मोतीझील पर सौ करोड़ के खरचा होखी\nमोतिहारी शहर का बीचो बीच मौजूद मोती झील के राष्ट्रीय झील संरक्षण योजना में ले लिहल गइल बा आ ओह पर एह साल सौ करोड़ रुपिया के खरचा होखी. एह धन से झील में बोटिंग क्लब, वाटर पार्क, रेस्तरां आ झील का दुनु किनार पर सड़क आ रोशनी के इन्तजाम कइल जाई. चार सौ सड़सठ एकड़ में पसरल एह झील के बूढ़ी गण्डक से जोड़ के झील में बहत पानी गिरावल जाई.\nरानी चटर्जी का खिलाफ कोर्ट वारण्ट\nभोजपुरी अभिनेत्री रानी चटर्जी का खिलाफ मोतिहारी के एगो अदालत गिरफ्तारी के वारण्ट जारी कर दिहले बा. देर से मिलल खबर में बतावल गइल बा कि वारण्ट १४ जून के जारी कइल गइल. काहे कि रानी चटर्जी पिछला कई तारीखन पर कोर्ट में हाजिर ना भइली. विनोद कुमार प्रियदर्शी मुकदमा कइले बाड़न कि रानी चटर्जी अपना सेवा खातिर भुगतान ले लिहला का बावजूद उनकर भोजपुरी फिल्म के शूटिंग खातिर मोतिहारी के अरेराज ना अइली. मुकदमा २ जनवरी २०१० के दाखिल करावल गइल रहे जवना के २ जुलाई के कोर्ट अपना जानकारी में ले लिहलसि. ओकरा बाद दू जुलाई २०११ आ पाँच मई २०११ के जारी समन के रानी चटर्जी अनदेखी कर दिहली.\nपहिलका शिया इमाम हजरत अली के जयन्ती मनावल गइल\nकाल्हू पूरा उत्तर प्रदेश में इस्लाम धर्म के चउथका खलीफा आ शिया समुदाय के पहिलका इमाम हजरत अली के जन्म दिन पूरा अकीदत का साथे मनावल गइल. लखनऊ के यतीमखाना में एगो महफिल के आयोजन भइल त बिजनौर के दरगाह नजफ ए हिन्द जोगीरमपुरी में जश्ने मौलूदे काबा के आयोजन भइल जवना में देश भर से आइल मुस्लिम विद्वान आ शायर लोग शिरकत कइल.\nबिहार के सपना माटी में मिलल\nभोपाल में चल रहल पुरुष हॉकी के क्वार्टर फाइनल में चहुँपल बिहार के टीम के काल्हु पंजाब का टीम से नौ शून्य से मात खाये के पड़ल. दुसरका क्वार्टर फाइनल में कर्नाटक के टीम एयर इण्डिया के टीम के दू एक से हरा दिहलस. तिसरका क्वार्टर फाइनल में झारखण्ड के टीम रेलवे के टीम के दू एक से हरा दिहलसि. जबकि चउथका क्वार्टर फाइनल में हरियाणा आ उड़ीसा के मैच के अबहीं खबर नइखे मिलल.\nपाँचवा एकदिना में भारत फेर हारल\nवेस्ट इंडीज का साथे पाँच गो एकदिना मैच का सीरीज का शुरुआती तीन गो मैच जीत के सीरीज पर कब्जा कर चुकल भारत ओकरा बार अपना प्रयोगधर्मिता का चलते बाद के दुनु एकदिना हार गइल. सीरीज जीत चुकल भारत अपना टीम में कुछ बदलाव कर के कुछ नया खिलाड़ियन के खेले के मौका दिहलसि जवन सफल साबित ना भइल. काल्हु के एकदिना में वेस्ट इंडीज टीम सात विकेट से भारत के हरवलसि.


प्रयोगकर्ता वार्ता:Pk8409772658 - विकिपीडिया\nस्वागतम्! नमस्कार Pk8409772658 जी, भोजपुरी विकिपीडिया पर राउर बहुत स्वागत बा!\nPk8409772658 जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,746 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Pk8409772658&oldid=626141" से लिहल गइल


पारम्परिक माटी के घरौंदा पर आधुनिकता के रंग - cartoondhun\nHome भोजपुरी भोजपुरी लोकपत्र पारम्परिक माटी के घरौंदा पर आधुनिकता के रंग\nसमय के साथे-साथे आधुनिकता के रंग में रंगाईल दिवाली में बने वाला पारम्परिक माटी के घरौंदा।\nसमय के साथे-साथे आधुनिकता के रंग में रंगाईल दिवाली में बने वाला पारम्परिक माटी के घरौंदा। यानी पारम्परिक माटी के घरौंदा पर आधुनिकता के रंग चढ़ गइल। जइसन कि, परिवर्तन संसार के नियम होखेला। समय के सूई कभी ना रुके, हमेशा चलत रहेला। अइसहीं परम्परा के रंग भी नया रंग में घुलत-मिलत रहेला। समय के साथे आपन रंग-रूप में आहिस्ते-आहिस्ते बदलाव करत चलत रहेला। आधुनिकता के जामा पहिरावे खातिर पारम्परिक ज्ञान भी बहुत जरूरी बा। काहे कि कवनो सृजन शुन्य से ना होखे। घरौंदा में कवनो बदलाव नईखे भईल। बदलाव बस अतने बा कि पहिले बहिन लोग अपना हाथ से माटी के बनावत रहे।अब थर्मोकोल के बनल बनावल बाज़ार में असानी से मिल जाता। पईसा लेके जा खरिद के लिआवऽ। दिवाली मनावऽ।\nमाटी के घरौंदा- भोजपुरी खातिर लड़े लड़ाई , चलल विवेक बा पैदल\nसही बात बा कि थर्मोकोल – गत्ता के घरौंदा बाज़ार में आसानी से मिल जाता। माटी के बनावे के झंझट से जान बाचल। मुनिया के अबकिर बेर उहे खरिद के दे देवल जाई। ख़ुश हो जाई मुनिया। मुनिया के माई मुनिया के बाबू के चाय देत कहली।मुनिया के बाबू भी हँ में हँ मिला देलें।\nफिर ऊनकर भीतर के भाव जागल। कहे लगलें- ‘बकिर, का हई बाज़ारू घरौंदा में वही भाव -ऊहे प्रेम बा ? जवन एगो बहिन के प्रेम भाई के प्रति होखेला ? जवन माटी में बहिन के नेह-प्रेम सनात रहे। फिर, ऊहे माटी आ गोबर से घरौंदा बना के लिपल जात रहे। चुना, गेरू आ निल से रंगाई होखत रहे। बाँस के दतुअन में कपड़ा लपेट के ब्रश बनावल जात रहे। फिर, माई से पईसा माँग के रंग किनात रहे। रंग में गेरू आ निल के प्रयोग कईल जात रहे। तब घरौंदा पर आपन-आपन कला के भाव उकेरल जात रहे।\nयानी माटी के बनावल घरौंदा एगो नन्हा कलाकार के सम्पूर्ण कलाकृति होखत रहे। नन्हा कलाकार के कला आत्मा संतुष्ट होखत रहे। मौका मिलत रहे बचपन से हीं कला के साथे खेले के।आत्ममंथन करेके। पहिचाने के। कला से जुड़ल रहे के आ आपन संस्कृति से रूबरू होखेके। कहेके मतलब कला भाव से देखल जावऽ त कलाकारिता जीवन के पहिला सिढ़ी रहे माटी के पारम्परिक घरौंदा।’\nउठ के कहली मुनिया के माई- ‘ रउरा त हर चीज़ें में कला के भाव लउके लागेला। हमरा लगे नईखे आतना समय कि राउरा के सुनत रहीं।आज दिवाली के दिन बा, बहुते काम पड़ल बा।’ झट से खलिहा चाय के कप लेके मुनिया के माई चल गईली घर के भीतरी। मुनिया के बाबू झोरा उठाके चल दिहलें बाज़ार के ओर।\nपौराणिक मान्यता में घरौंदा-\nपौराणिक मान्यता हऊए कि जब श्रीराम , लक्ष्मण आ सिताजी चउदह बरस के वनवास काट के अयोध्या अइल लोग। तब, ऊनकरा लोगन के स्वागत में अयोध्या नगरी के दिया से सजावल गइल रहे। खुब मिठाई बाँटल गइल रहे। तबहीं से घरौंदा बनाके सजावे के प्रचलन चल पड़ल। सामान्य रूप से घरौंदा के माटी से बनावट जात रहे। कुआँर लईकी लोग बनावत रहे सजावत रहे।फिर ओह छोटीचुकी घर में कुल्हिया-चुकिया भरात रहे। कुल्हिया-चुकिया में धान के लावा, मुढ़ी , बतासा आ घोड़वा-हथिया मिठाई भरेके परम्परा आजुओ बा। ताकि उनकर भाई-बाप के घर आ भंडार अईसहीं भरल-पूरल रहे। कुल्हिया-चुकिया बहिन आपन भाई के देवेली। भाई भी बदले में कुछ ना कुछ देवेलें। दिवाली लक्ष्मी-गणेश के त्योहार के साथ-साथ भाई-बहिन के अथाह प्रेम के भी परब हउए।\nपारम्परिकता से आधुनिकता के ओर-\nआधुनिकता के खेती पारम्परिक ज़मीन से शुरू होखेला। नया सृजन करे खातिर खाद-पानी परम्परा से हीं लिहल जाला। कहेके मतलब नींव पुराने रहेला, बस ओह पर घर नया बन जाला। भरतीय संस्कृति के जड़ उखाड़ फेंकल अतना संभव नईखे। भले ऊ नया रंग-रूप ले लिही बकिर हिली ना। पहिले के समय में मोमबत्ती ना रहे। आ, ना हीं बिजली। दिवाली में सिर्फ़ तेल के दिया जराके दिवाली मनावल जात रहे। फिर, मोमबत्ती भी आ गईल। अब घर के सजावे खातिर हजारों तरह के लाईटिंग बल्ब के प्रयोग कइल जात बा। लाईटिंग वाली मोमबत्ती आ दिया के भी प्रयोग गाँव-गाँव में खुब देखेके मिलता।\nअईसे में घरौंदा के भी आपन रूप-रंग बदलल त कवन अचरज के बात बा। बाज़ार में दिया-मोमबत्ती के साथे-साथे घरौंदा भी मार्केट में पहुँचल। आपन जगह बनवलस। मुनिया जईसन बहिनन के होंठ पर हँसी दिहलस। बाज़ार में १०० रूपया से लेके ५०० रूपया तक के घरौंदा उपलब्ध बा।


देश दुनिया के खबर भोजपुरी में (बुध, 18 फरवरी 2015) – टटका खबर\nFeb 18, 2015 News in Bhojpuri, आरा, क्रिकेट, गाजीपुर, गोरखपुर, छपरा, जीतन, टटका खबर, देवरिया, पाकिस्तान, बक्सर, बलिया, बेतिया, भारत, माँझी, मोतिहारी, वर्ल्ड कप, सासाराम\n(मंगल, 17 फरवरी के खबर)\nईसाईयन के एगो समारोह में शामिल होखे चहुँपल प्रधानमंत्री मोदी कहलन कि उनकर सरकार देश में कवनो संप्रदाय के नफरत पसारे ना दी आ धार्मिक आजादी के मान राखी. हालांकि हाल ही में दिल्ली के एगो स्कूल में भइल चोरी के घटना का बाद मीडिया में बेवजह के बवाल खड़ा कइल गइल रहे. संजोग से एह चोरी खातिर धराइल चोर ईसाईए समुदाय के निकललन. आए दिन मंदिरो में चोरी होखत रहेला बाकिर ओकरा के मीडिया हिन्दू धर्म पर हमला ना बतावे. बाकिर क्रिश्चियन स्कूल में भइल चोरी के ईसाई समुदाय पर हमला का तरह पेश कइल गइल.\nबिहार में राजनीतिक जोर आजमाइश से पहिले भतखई के दौर चालू हो गइल बा. जइसे बारात निकले से पहिले भतखई होखेला जेहसे कि पता चल सके कि बारात में कतना लोग जाएवाला बा वइसहीं एह राजनीतिक भतखई से लोग आपन आपन समर्थन आजमावे में लागल बा. एह बीच जदयू अपना सात गो विधायकन के पार्टी से सस्पेंड क दिहलसि. ई लोग माँझी सरकार में मंत्री बा. भाजपा विधायक दल के बइठक शुक का दिने होखी आ ओही में माँझी सरकार के समर्थन का मुद्दा पर विचार होखी.\nपाकिस्तान के लाहौर में गुजर सिंह पुलिस लाइन का नियरा भइल बम धमाका से बाहियो त आठ लोग के जान चल गइल आ बहुते लोग घवाहिल हो गइल. हमला करे वाला पुलिस लाइन के निशाना बनावल चाहत रहुवे बाकिर ओहिजाले जा ना सकल.\nपूर्वी अफगानिस्तान में लोगार राज्य के पुलिस मुख्यालन में अलगा अलगा जगहा घुस के चार गो फिदायिन हमलावर अपना के उड़ा दिहलें आ करीब दू दर्जन पुलिस अधिकारियन के जान ले लिहले.\nविदेश मंत्री सुषमा स्‍वराज ओमान के दू दिन के सरकारी यात्रा पर मस्‍कट पहुंचल बाड़ी जहाँ उ ओमान के माथ नेतृत्‍व संगे सुरक्षा, रक्षा आ नागरिक मुद्दन पर चर्चा करीहें.\nआई.सी.सी. क्रिकेट विश्व कप में मंगल का दिने भइल मैच में न्यूजीलैंड के टीम स्कॉटलैंड टीम के तीन विकेट से हरा दिहलसि. न्यूजीलैंड के ई लगातार दुसरका जीत रहे. बुध का दिने बंगलादेश आ अफगानिस्‍तान का बीच मैच होखे वाला बा.\nराष्‍ट्रीय स्‍वयं सेवक संघ जम्मू कश्मीर में होखे जात भाजपा आ पीडीपी के बीच के गठबन्हन पर चिंतित बा काहे कि ओकरा लागत बा कि पीडीपी के रुख देश हित के खिलाफ बा. संघ नेता इन्‍द्रेश कुमार कहलन कि अलगाववाद आ कट्टरवाद देश हित ला खतरा बा.\nसारण जिला के 370 स्कूलन के प्राचार्यन के तनखाह उठावे पर रोक लगा दिहल गइल बा. ई लोग स्कूल भवन बनावे खातिर रुपिया उठा लिहले बा बाकिर ओकर हिसाब जमा नइखे कइले.\nछपरा-सिवान मेनरोड पर दाउदपुर के भोला ढाला का नियरा एगो बोलेरो आ मोटरसाइकिल के टक्कर में जैतपुर के एगो नवही बहुते घवाहिल हो गइल.\nभोजपुर जिला के अगिआव बाजार इलाका में बहरी महादेव धाम का नियरा मंगल का दुपहरिया एगो गाड़ी से धक्का लगला से एगो आदमी घवाहिल हो गइल त अगल बगल के लोग ओकरा ड्राइवर के अतना पीट दिहल कि ओकरा के गंभीर हालत में अस्पताल में भरती करावल गइल बा.\nपश्चिमी चंपारण के छौड़ादानो इलाका में जीप स्टैंड का लगे एगो मंदिर के पुजारी से एक लाख चालीस हजार रुपिया लूट लिहल गइल. पुजारी के हाथ टूट गइल बा. पुलिस के कहना बा कि ई मामला जीप स्टैंड से होखे वाला नाजायज उगाही से जुड़ल बा\nसिवान जिला के आंदर इलाका में भइल सिंगही गाँव के एगो लइका के हत्या का मामिला में पुलिस ओकरा संगे रहल दोसरका लइका के ओकरा बाप साथे गिरफ्तार कर लिहले बिया. मरेवाला लइका के बाप एह बाप बेटा समेत छह जने का खिलाफ नामजद केस लिखववले बाड़न.\nगाजीपुर के जमानियां कस्बा के एगो सर्राफा व्यवसायी से मंगल के सँझिया पाँच लाख के गहना आ करीब पचास हजार के नकदी लूट लिहल गइल. ऊ आपन दुकान बंद क के घरे लवटत रहे जब ई घटना भइल. हमला में घवाहिल एह व्यापारी के अस्पताल में इलाज होखत बा.\nगाजीएपुर के खानपुर में गोपालपुर का लगे मंगल के दुपहरिया एगो पिकअप के धक्का से एगो आदमी के मौत हो गइल आ उनका संगे आवत आदमी घवाहिल हो गइल. ई लोग मारकंडेय महादेव के दर्शन क के लवटत रहुवे.\nदेवरिया जिला के लार में एगो मातृ-शिशु अस्पताल बनावे खातिर मंगल का दिने भूमि पूजन कइल गइल. तीस बेड के एह अस्पताल में तीस बेड, आइसीयू आ वेंटीलेटर के सुविधा रही. अस्पताल बनावे में करीब तीन करोड़ के खरचा होखी.\nबलिया जिला के रेवती इलाका के हड़ियाकला गांव में मंगल का भोरे कुछ बदमाश घर का बहरी सुतल बाप बेटा के गोली मार के घवाहिल क दिहले.\nबलिए के पकड़ी इलाका के मेउली कनासपुर में शादी में लगावल टेंट उतारत एगो कर्मचारी के करंट लगला से ओकर मौत हो गइल. खेजुरी गाँव के रहे ई कर्मचारी.\nघुरफिर के घूरा राम फेरू बसपा में शामिल हो गइलन. एह बात के जानकारी बलिया जिला के बसपा अध्यक्ष संतोष राम मीडिया के बतवले.\nपीएम मोदी के मिलल उपहारन के नीलामी क के ओकरा से मिलल धन गंगा सफाई योजना खातिर दान में दे दिहल जाई. एह नीलामी में उहो सूट शामिल बा जवना का बारे में मीडिया कहले रहुवे कि मोदी आपन नाम लिखल दस लाख के सूट पहिरले रहन.\nउत्तर प्रदेश अधीनस्थ सेवा चयन आयोग में 3467 पद पर बहाली खातिर ऑनलाइन आवेदन 20 फरवरी, 2015 से शुरू होखी आ 18 मार्च, 2015 ले आवेदन कइल जा सकी. एह बहाली खातिर योग्यता चाहीं 12वीं पास आ कंप्यूटर में सीसीसी प्रमाण पत्र.\nनेताजी सुभाष चंद्र बोस के गुमशुदगी से जुड़ल कागजात के अतना गुप्त बना दिहल गइल बा कि प्रधानो मंत्री ओकर खुलासा ना करवा सकसु. एह बारे में चरचा होखत रहेला कि उनकर हत्या रुस सरकार स्टालिन शासन का दौरान करवले रहुवे. बाकिर एह बात के कवनो सबूत ना दिहल जा सके काहे कि नेहरू सरकार का दौरान एकरा के अतिगुप्त बना के राख दिहल गइल.\nनवहियन से जुड़े में लागल राष्ट्रीय स्वयंसेवक संघ अपना के अउरी जवान बनावे में लागल बा. मौजूदा सरसंघचालक मोहन भागवत खुद सबले कम उमिर के हउवन. अब संघ के अपना दुसरका सबले माथ पद सरकार्यवाह का रूप में दत्तात्रेय होसबोले के ले आवल जा सकेला. मौजूदा सरकार्यवाह भैया जी सुरेश जोशी बाड़न.\nइलाहाबाद में गंगा, यमुना आ पौराणिक सरस्वती नदी के संगम पर चलत माभ रहे माघ मेला महाशिवरात्रि का नहान का साथे खतम हो गइल. महाशिवरात्रि पर्व पूरा देश में धूमधाम से मनावल गइल. बलिया समेत अनेके जगहा शिवजी के बारात निकालल गइल जवना में तरह तरह के भूत बैताल बनल शिव भक्त शामिल रहले.\nयूपी सरकार सोशल मीडिया पर नजर राखे खातिर सर्विलांस लैब चलावे के फैसला कइले बिया जहाँ फेसबुक आ ट्विटर जइसन सोशल साइटन पर दिहल जात टिप्पणी पर निगहबानी कइल जाई.\nबाराबंकी फैजाबाद मेन रोड पर रामसनेही घाट कोतवाली का इलाका में कल्याणी पुल का लगे एगो चारपहिया आ ट्रक के टक्कर में कार पर सवार चार जने के मौत हो गइल. ई लोग गाजीपुर के रहे वाला रहुवे आ लखनऊ खातिर निकलल रहुवे.\nवाराणसी के भोजूबीर में बाकायदा आफिस खोल के हिंडाल्को में बहाली करावे का नाम पर बेरोजगारन के बुड़बक बनावे वाला गिरोह के पता चलल बा जवन अबले नाहियो त तीस गो बेरोजगारन से लाखो रुपिया वसूल के फर्जी बहाली कइले बा. जब ई लोग बहाली वाला जगहा प योगदान देबे चहुँपल तब एह फर्जीवाड़ा के पता लागल. बाकिर अबही ले कवनो गिरफ्तारी के खबर नइखे.\nबलिया के गड़वार नगरा सड़क पर जेडी पब्लिक स्कूल का सोझा दू गो मोटरसाइकिल के भिड़न्त में तीन जने के मौत हो गइल आ तीन जने अस्पताल में भरती करावल गइल बाड़े. ओहू लोग के हालत खराबे बा. दुनू पर तीन तीन गो नवही सवार रहले आ स्पीड बेकाबू.\nमंगल का सबेरे मिर्जापुर टीसन पर मूरी एक्सप्रेस रेलगाड़ी से एगो आदमी के पाँच लाख रुपिया के जाली नोट संगे एगो तस्कर के गिरफ्तार क लिहल गइल. पिछला साल एही आदमी के बेटो के दू लाख रुपिया के जाली नोट संगे वाराणसी में गिरफ्तार कइल गइल रहे.\nबिहार विद्यालय परीक्षा समिति के इंटर परीक्षा बुध से शुरु होखे जात बा आ एकरा के नकल मुक्त करावे के सगरी तइयारी क लिहल गइल बा. इम्तिहान के वीडियोग्राफी करावल जाई आ परीक्षा हाॅल में मोबाइल के इजाजत ना रही.


नेतवन के भरोसा ना कइल जा सके – Anjoria\nजून 5, 2011 कपिल सिब्बल, बाबा रामदेव\nकाल्हु जवन काम कपिल सिब्बल कर दिहले ओकरा के राजनीतिक रणनीति का तहत भलही जायज मान लिहल जाव बाकिर नैतिकता का तहत ई बहुत घटिया काम हो गइल. अब से सरकार के प्रतिनिधियन आ आन्दोलनकारियन का बीचे कवनो तरह के बातचीत विश्वास का माहौल में ना हो पाई. सामने वाला पक्ष कबहु खुल के आपन बाति ना कहि पाई आ सरकार खातिर मुश्किल हो जाई समाधान खोजल. बातचीत समझौता का क्रम में बहुत कुछ बोलल जाला बाकिर ओकरा के सामने ना ले आवल जाव. दोसरे बढ़िया राजनीति के दू गो सूत्र वाक्य होले. पहिला ई कि दुश्मन के कबहु कोना में मत घेरी आ दोसरे ई कि ओकरा चेहरा पर वार मत करीं. काल्हु ई दुनु गलती कपिल सिब्बल कर गइलर. थोड़ देर खातिर भले ऊ अपना चालबाजी से गदगद होखसु बाकिर सरकार खातिर ऊ रास्ता खराब कर दिहले.\nबाबा रामदेव का लगे संगठन के ताकत बा. उनुकर सलाहकार परिपक्व आ कुशल बाड़े. तय बा कि सरकार के धोखाबाजी का बाद बाबा रामदेव नरम ना पड़ीहे. देश के कुकर्मियन के बचावे खातिर सरकार कवनो हद तक गिर सकेले इहे लागत बा अब आम आदमी के. बाबा से कहल गइल रहे कि दु तीन दिन में सरकार का तरफ से एलान कर दिहल जाई आ ओही पर बाबा के सहयोगी आचार्य बालकृष्ण लिखित में दे दिहले रहले कि आन्दोलन दू तीन दिन में खतम कर दिहल जाई. सरकार आपन वादा पूरा ना कइलसि बाकिर बाबा रामदेव पर दबाव बनावल गइल कि ऊ आपन आन्दोलन रोक देसु. चिट्ठी के सार्वजनिक करि के कपिल सिब्बल चहले कि बाबा के राजनीतिक हत्या कर दिहल जाव. हत्या त ना हो पावल बाकिर बाबा रामदेव घवाहिल जरुर हो गइल बाड़न. अब जब ऊ अगिला कदम उठइहें त सरकार खातिर मुश्किल हो जाई जन आक्रोश के दबावल. लागत बा कि काग्रेस सरकार फेर ओह दिसाईं बढ़ रहल बिया जब जयप्रकाश आन्दोलन का समय देश में आपातकाल लगा दिहल गइल रहे आ देश के सगरी विरोधी नेतालोग के जेल में डाल दिहल गइल रहे. ओकर अंतिम परिणाम इंदिरा गाँधी के मिलल शर्मनाक हार से भइल रहे.\nकपिल सिब्बल जइसन मंत्री कवनो सरकार खातिर नुकसानदेह हो सकेला. आशा बा कि अगिला फेर बदल में मनमोहन सिंह कपिल सिब्बल के उनुकर वाजिब जगह देखा दीहें. सरकार कानूनी दाँवपेंच से भा राजनीतिक धोखाधड़ी से ना चलावल जा सके. ओकरा खातिर जनता में विश्वास के माहौल बनावे के जरुरत पड़ेला. एक से बढ़ के एक तानाशाह जनता के एह ताकत से आपन सब कुछ गँवावत आइल बाड़े, लोकमत से चुनल सरकार के बिसाते कतना बा जनता का खिलाफ जाये के. एकबार जनता के मन में बइठ गइल कि ई सरकार देश हित में ना बलुक देश के लूटे वालन के बचावे खातिर काम करत बिया त ओकर गुस्सा कहियो ना कहियो सामने आवे से रोकल ना जा सके.


भोजपुरी में पढ़िए – अस्लील दुअर्थी के साथ उन्मादी गीत-कविता से भी निबटे के पड़ी | gorakhpur – News in Hindi | Dainik Bhaskar News\nHome उत्तर प्रदेश भोजपुरी में पढ़िए – अस्लील दुअर्थी के साथ उन्मादी गीत-कविता से भी...\nभोजपुरी में पढ़िए – अस्लील दुअर्थी के साथ उन्मादी गीत-कविता से भी निबटे के पड़ी | gorakhpur – News in Hindi\nएक तो नीम, उस पर करैला. हिंदी के ई खूब लोकप्रिय मुहाबरा ह. एह मुहाबरा के प्रयोग के बारे में सभे जानेला कि कवना संदर्भ में होला. भोजपुरी गीतन के दुनिया आजकल एही दौर से गुजर रहल बा. पिछिलका तीन—चार दसक से भोजपुरी गीत—संगीत अस्लील,द्विअर्थी आ स्त्रीविरोधी गीतन के दलदल में फंसल रहे. ओकरा से लड़त—लड़त जब ओकरा से पार पावे के कोसिस भइल, ओकरा के लेके बिरोध के माहौल बनल त अब उन्मादी गीतन के नवका दौर करइला के रूप में आपन रंग देखा रहल बा.\nएने कुछ सालन से भोजपुरी गायकी में एगो नया चलन आ सिलसिला सुरु भइल बा. धरम—संप्रदाय के आधार बना के उन्मादी गीत गावे के. ई सिलसिला तेजी से आगे बढ़ भी रहल बा. अईसन होखे के पाछे एगो कारन ई भी मानल जा रहल बा कि चूंकि ओने अस्लील,द्विअर्थी भा स्त्रीविरोधी गीत गावेवाला कलाकार लोग के धीरे—धीरे बिरोध सुरू होखल त उ लोग के जगह—जगह बिरोध झेले पड़ल. ओह धारा के बड़—बड़ भा आइकॉन लेखा स्थापित कलाकारन के दुर्गति सुरू भइल. कहीं स्टेज से उतारल गइल, कहीं स्टेजे पर मारपीट भइल, कहीं कार्यक्रम के बिरोध होखल. तरह—तरह के घटना घटे सुरू भइल.\nएकर असर ई भइल कि ओह धारा, मने अस्लील,द्विअर्थी,स्त्रीबिरोधी गीत गावेवलन के स्टेज सो मिलल कम हो गईल. हालांकि लोग ओह से बाज नईखे आईल. स्टुडियो में रिकार्ड कई के अबहियो रोज औसतन दु—चार गो ओईसनका गीत यूट्यूब भा सोसल मीडिया पर साझा कईये रहल बा. बाकि खाली यूट्यूब भा सोसल मीडिया से कलाकारी त चली ना. त ओह धारा से दुरदुरावल चाहे ओह धारा में आपन संभावना खतम होखत देखी के ओही जमात के एगो खेमा उन्मादी गीत गावे सुरू कईलस. फेरू देखा—देखी,तेजी ई चलन में आईल, सिलसिला बनल आ अब परवान चढ़ रहल बा.\nई त एगो कारन प बात भइल, एह नवका दौर के सुरू होखे के. आउर भी अनेक कारन बा. बाकि ओह कारन से पड़ताल करे, ओह गायकन,गीतकारन के कोसे—गरियावे से जादा जरूरी बा, ओईसनका गीतन के पसंद करेवाला भा उन्मादी गीतन प गर्व करेवाला,आनंदित होखेवाला श्रोता लोगन के कुछ जरूरी बात जानल. रउआ अगर धार्मिक उन्माद के चासनी में लटपटाईल गीतन प लहालोट हो रहल बानी त संछेप में बस एतने बुझीं कि रउआ आपन भोजपुरी गीत—संगीत—संस्कृति, परंपरा भा समृद्ध विरासत के नेंव के ही नीचे से कोड़ के कमजोर क रहल बानी. भोजपुरी गीत—संगीत के परंपरा साझा संस्कृति के परंपरा रहल बा.एकर लमहर आ सुनहरा इतिहास बा.भोजपुरी के आदि कवि, साझी संस्कृति के प्रतीक संत कबीर के कहल जाला, मानल जाला. कबीर त एगो नांव भइले.कबीर के पहिले चल के लोकपरंपरा में गीत—गायन के दुनिया में गइला प साझी संस्कृति के रंग आउरी चटक दिखेला. भोजपुरी गीत गायन में एगो लोकप्रिय विधा रहल बा शीतला माई के गीत गायन के. शीतला के गीत हिंदू आ मुसलमान, दुनो संप्रदाय में समान रूप से रहल बा. एही तरी कजरी त दुनिया भर में लोकप्रिय हो चुकल बिधा बा. कजरी के एगो नांव कज्जली भी ह. कज्जली विंध्याचल देबी माई के नांव ह. कहल जाला कि जे भी कजरी गायेवाला नया कलाकार होखत रहे, उ आपन पहिलका रचना भा पहिलका हाली के गायन कज्जली देबी के मंदिर में जाकर सुना के समर्पित करत रहे, तब उ कजरी गायन में आवत रहे.\nइतिहास भरल पड़ल बा कि कजरी गायन में हिंदू आ मुसलमान, दुनो संप्रदाय के लोग समान रूप से सक्रिय रहल. ई कुल त पारंपरिक गीतन के बात भइल. पारंपरिकता के छोड़ के आधुनिक काल में भी देखल जाव त एक से एक नांव भइल, जे भोजपुरी गायन में साझी संस्कृति के परंपरा के मजबूत कईलस आ लोग ओकरा के खूब प्यार—दुलार देलस. भोजपुरी में एगो गीतकार,कलाकार भइले रसूल मियां. बिहार के गोपालगंज के रहेवाला. रसूल मियां आजादी के लड़ाई के गीत खातिर त जानले गइले बाकि समान रूप से अपना समय में उहां के लोकप्रिय राम आ कृष्ण के गीत रचे, गावे खातिर रहे. बिहार के सारन जिला के ही मास्टर अजीज भइनी. भोजपुरी के रचनाकार.\nउहां के राम आ कृष्ण के कथागीत कहत—गावत रहनी. अपना समय में उहां के कथागीत के लोकप्रिय दूर—दूर ले रहे. ओकरा बाद के बात कईल जाव त एगो बड़ा लोकप्रिय नांव आवेला मोहम्मद खलील के. मोहम्मद खलील मने आधुनिक भोजपुरी लोकगीत गायन के अपना समय के स्टार कलाकार. भोजपुरी के पहिलका व्यवस्थित बैंड लेखा बना के गावेवाला कलाकार. महेंदर मिसिर, भोलानाथ गहमरी जइसन रचनाकारन के गीतन के लोकप्रिय बनावेवाला कलाकार. उ मोहम्मद खलील के जब गायकी सुरू होखत रहे त पहिलका गीत देवी के अराधना गीत रहत रहे, बिनईला सारदा भवानी, पत राखीं महारानी.\nअईसन अनेक नांव रहल बा भोजपुरी गीत गायन में. ई त कुछ नांव के चरचा भइल ह.एह कुल नांव के चरचा के पाछे मकसद रहल ह कि गायक आ गीतकार लो त अपना प्रसिद्धि खातिर उन्मादी गीत लिखे भा गावे सुरू कईले बा, गावत रही. ओह लोग प नियंत्रण अतना आसान नइखे. अस्लील,द्विअर्थी भा स्त्रीबिरोधी गीतन गवला प जवन तरीका से बिरोध भइल, हो रहल बा, ओह तरीका के अपना के उन्मादी गीतन के रोकल भी नइखे जा सकत. एकरा के रोके के एके तरीका बा. श्रोता आ दर्सक बहिस्कार करे सुरू करे. अईसन गीतन के सुनल बंद करे. एह खातिर ना कि कवनो कलाकार के भा गीतकार के बिरोध करे के बा. भोजपुरी के खूबसूरती आ पहचान बचावे खातिर. भोजपुरी के मजबूत पहचान ओकर साझी संस्कृति के बिरासत आ परंपरा ह.\n( ये लेखक का अपना विचार है. )


गाँधी जी के त बकसिये दिहल जाव बाबा.. – Anjoria\nगाँधी जी के त बकसिये दिहल जाव बाबा..\nजून 10, 2011 अनशन, अन्ना, आन्दोलन, गाँधी, रामदेव\nरामलीला मैदान में बाबा रामदेव के आंदोलन का खिलाफ पुलिसिया कार्रवाई के भाजपा नेता लालकृष्ण आडवाणी जलियांवाला बाग कांड के नाम दे दिहलन आ औकरा विरोध में राजघाट पर अनशन कइले. सुषमा जी देशभक्ति गाना पर ठुमका लगवली. बुध का दिने गांधीवादी अण्णा हजारे गांधी टोपी पहन के दिन भर के अनशनो कइलन. बड़हन भीड़ रहुवे. कहवाँ-कहवाँ से लोग आइल रहे पता ना. इरादा रहे बतावे के कि दमन का ताकत का मुकाबिले नैतिकता के ताकत बा.\nजब जिक्र जलियांवाला बाग के भइल त जरूरी बा इतिहासो में झांकल. ओह कांड से एक दिन पहिले गुरुदेव रवींद्रनाथ ठाकुर बापू से कहले रहले कि ‘शक्ति कवनो रुप में असंगत होले.’ संभवत: दुनिया के ई मालूम रहे कि सत्ता के शक्ति, चाहे तब के होखे भा अब के, कतना दमनकारी आ विध्वंसक होखेला. लेकिन उनुकर चेतावनी खाली सत्ता के ताकत खातिर ना रहे, उनुका चिंता के विषय रहे जनता के नैतिक बल. उनुका मालूम रहे कि जनता खूनो-खराबा कर सकेले आ बाद में ओकरा के जन-आक्रोश बतावत जायजो ठहरा सकेले. गुरुदेव को चिंता एही बाति के ले के रहे. उनुकर चेतावनी सत्याग्रहो का खिलाफ रहे जवना के ऊ नैतिक ना मानत रहले.\nओह घरी देश में गांधी के नैतिक बल का बारे में सबले बेसी जाने वाला आ ओकरा प्रति सबले बेसी आश्वस्त रहे वाला रवीन्द्रेनाथ रहले. एकरा बावजूद ऊ भीड़ का राजनीति से डेराइल रहत रहले. महतमे गांधी का तरह उनुकरो मानल रहे कि राजनीति में हथकंडे ठीक ना होला आ ओकर इस्तेमाल पूरा तरह से नैतिक ना होला. सत्याग्रह वाली राजनीति में सत्य के क्षमता का बदले दरअसल आत्म बल के उपयोग होखेला जे अपना आप में प्रेम आ करुणा के स्वरूप ह. लेकिन प्रेम आ करुणा खाली ओही लोग खातिर ना होला जे कचराइल बाड़े भा पीडि़त बाड़े, बलुक ओहू लोग खातिर होले जिनका खिलाफ आंदोलन हो रहल बा.\nजब रउरा दोसरा के मानवीयता के सकारब तबहिये कहीं जा के साँच का धरातल पर बाति हो सकेला काहे कि एकरा खातिर जरूरी बा कि दुनु फरीक नैतिकता के मानसु. शैतानी में नैतिकता कातिर कवनो जगहा ना होला. सत्याग्रह दमन, अत्याचार आ पाखंड से मुक्ति के कार्रवाई ह बाकिर साथ ही साथ ई दोसरा के ना दबावे आ ना सतावहु के कार्रवाई ह. रवींद्रनाथ गांधी से भइल अपना बात का आखिर में कहाले रहले कि ‘हमनी के कोशिश आत्मा के जोत से मुर्दन में प्राण देबे के होखे के चाहीं.’ गांधी अउर रवींद्रनाथ दुनु के मानना रहे कि भारत के स्वतंत्रता संग्राम दोहरा मुक्ति संग्राम ह जवना में पहिला ह भारत के आजादी के जंग आ दुसरका ह यूरोप के साम्राज्यवाद से मुक्त करावे के जंग. महात्मा गांधी मानत रहले कि सत्याग्रह के मतलब परिवर्तनकारी राजनीतिए ना बलुक सबका ला एगो सुसंगत समाज के रचनो ह. गांधी खातिर अनशन आत्मशुद्धि के साधन रहल. ऊ सार्वजनिक अनशन के अवपीड़क स्वरूप से बढ़िया से परिचित रहले आ इहे कारण रहल कि ऊ एकरा परपीड़क प्रभाव से हमेशा सचेत रहत रहले.\nबाबा रामदेव अउर अण्णा हजारे के अनशन भा सत्याग्रह के औचित्य में कतहीं कवनो कमी नइखे. लेकिन ई सत्याग्रह वइसन नइखे जइसन कि गांधी एकरा बारे में मानत रहले. एहसे जरूरी बा कि सत्ताधारियन से अपना संबंधन का मामिला में हमनी का गांधी के बख्श दीं. काहे कि आजु के सत्ता आ सियासत दुनु बदलाव का भयानक दौर से गुजर रहल बा. एहिजा सवाल बा कि का ई सत्याग्रह सार्वजनिक जीवन में नैतिकता के बढ़ावा देबे का उपाय का रुप में कारगर हो सकेला. नैतिक होखे के जिम्मेदारी खाली सरकारे पर ना होले बलुक ई बराबर रूप में जनतो पर होले. भठियरपन त नैतिक आचरण के एगो पहलू भर ह. नैतिक आचरण के सबले बड़हन पहलू ह सद्व्यवहार. आम जनता आजु का आंदोलन के नेता लोग से आसरा लगवले बिया कि ऊ लोग राजनीति में नैतिकता के बढ़ावसु जेहसे कि सही आ सुसंगत सियासत से जुड़ल समाज बनावल जा सके. अगर अइसन होखत बा त भठियरपन अपने आप बिला जाई. लेकिन एहिजा समस्या ई बा कि अनशन भा सत्याग्रह के चेहरा बड़ा तेजी से दोसरा के पीड़ा देबे वाला भा दबावे वाला होखल जा रहल बा. गांधी अइसन ना चाहत रहले एहसे अइसनका आंदोलनन से कम से कम गांधी के नाम के नाहिये जोड़ल जाव त बेहतर.\nपाण्डेय हरिराम जी कोलकाता से प्रकाशित होखे वाला लोकप्रिय हिन्दी अखबार “सन्मार्ग” के संपादक हईं आ उहाँ का अपना ब्लॉग पर हिन्दी में लिखल करेनी.\nहिन्दूवन का खिलाफ खड़ा हिन्दूस्तान के सरकार\nकेहू भाजपा से पूछे त तनी…


बलिया-जवना के क्लिष्टता आ सरलता में विलक्षण सामंजस्य बा-ठीक आचार्य रघुनाथ शर्मा के संस्कृत वांग्मय-अस दुरूह, बाकिर उन्हुका शख्सियते नियर सहज-सरल.\nLast Updated: October 14, 2020, 8:04 PM IST\nभोजपुरी के ए-बी-सी मानल जाला आरा-बलिया-छपरा. कहलो गइल बा- 'आरा-बलिया-छपरा--भोजपुरी के अंचरा! 'भोजपुरी माई के आंचर के लाज राखे आ मान-मरजाद में बढ़न्ती खातिर बलिया कबो पाछा नइखे रहल. बलि, भृगु, वाल्मीकि, दर्दर, सुदिष्ट आउर अनगिनत पीर आ बाबा के नांव का संगें जुड़ल बलिया. आचार्य हजारी प्रसाद द्विवेदी के उन्मुक्त ठहाका आउर लालित्यपूर्ण साहित्य-अस ललित बलिया. आचार्य परशुराम चतुर्वेदी के संत साहित्ये नियर साधुता खातिर विख्यात बलिया.\nबलिया-जवना के क्लिष्टता आ सरलता में विलक्षण सामंजस्य बा-ठीक आचार्य रघुनाथ शर्मा के संस्कृत वांग्मय-अस दुरूह, बाकिर उन्हुका शख्सियते नियर सहज-सरल. ई सहजता-सरलता ददरी, धनुषजग वगैरह सालो भर चलत रहे वाला मेलन -गंगानहान में लउकेला, कृष्णदेव उपाध्याय के लोकसाहित्य विवेचन में नजर आवेला आउर लोकपरब तेवहारन में झलकेला. ई सभ किछु इहां के विस्तृत भू-भाग में फइलल-पसरल लोकजिनिगी में पइसिके गह-गह करेला. बाकिर जब एही लोक में विद्रोह के बिगुल बाजेला, त सन् बेयालिस जइसन विस्फोटक क्रांतियन के अमरत्व मिलेला. तब मंगल पांडे, चित्तू पाण्डेय, कौशल किशोर, जयप्रकाश नारायण जइसन प्रकाश-स्तंभन के रुधिर-कथा जियतार हो उठेले आ दुर्गा प्रसाद गुप्त के क्रांति-साहित्य सभका के अचरज-रोमांच से भरि देला.\nबलिया के माटी में जवन सोंधापन बा, ओकर आपन मौलिकता बा. करइट आ दोआबा के कठकरेजी माटी. एकरा में जतना ताकत चोट करे के बा, ओतने कूबत खुद पर हंसे आ सभकरा उपहास का पात्र बनहूं के बा. इहे माटी चतुरी चाचा आ विवेकी राय के विवेक के व्यापक फइलाव आ आयाम देले आउर रामविचार पाण्डेय के 'भोजपुरी रतन' के अनमोल गहनो पहिरावेले. सांचो, बेगर लाग-लपेट के कतना खांटी बिया इहां के माटी! तबे नू बलिया के आचार्य हजारी प्रसाद द्विवेदी के जब राष्ट्रकवि मैथिलीशरण गुप्तजी 'बलियाटिक' कहलन, त हाजिरजवाब द्विवेदी जी तुरुंते चिरगांव के मैथिलीशरण जी के 'चिरगंवार 'कहि दिहलन. बलिया के कबीरी ठाट के त बाते निराला ह. अरुआइल, बासी, रुखल-सूखल खाए आ ठंढा पानी पीए के बात दीगर बा, इहां के फांकामस्तियो के का कहे के बा!\nपेट में भलहीं चूहा कूदत होखे आ मुसरी दंड करत होखे, बाकिर शानो-शौकत में कवनो कमी ना आवे के चाहीं. दिल आ गइल त सउँसे दुनिया आपन--आ जदी ना त अपनो बाप-महतारी बेगाना. बलिया के सुभाव ह अड़ल. अड़ल, त फेरु मुड़ल ना आ अगर मुड़बो कइल त फेरु कबो जुड़ल ना. एकरा के रउआ जिद कहीं भा अहम, बाकिर आन खातिर जान गंवावल बलिया के फितरत रहल बा. मारपीट, लड़ाई-झगड़ा, खून-कतल आ पुश्त-दर-पुश्त मोकदिमाबाजी बलियावासियन के इज्जत-प्रतिष्ठा के अभिन्न अंग होला. नाप-जोख के पैमाना ई कि जेकरा लगे जतने किता अधिका मोकदिमा, ऊ ओतने बड़ अदिमी!तबे नू बड़प्पन के गहिराई नापे खातिर केस-ममिला के फीता भिड़ावल जाला. रउआ भलहीं एकरा के बेवकूफी मानीं, बाकिर हम त एह के रईसी कहब. कबो बिगड़इल सांड़-अस खूंखार लउकिहें, त कबो खुद मूड़ी नवाके कहिहें--आवऽ बैल, मारऽ!\nइहवां लाठी-लंठई के चरचा त खूब होत आइल बा. मोंछ खातिर किछऊ करे-करावे प उतारू हो जइहन बलिया के बलियाटिक. लौंडा के नाच देखे खातिर दस-दस कोस ले सूंघत चलि जइहन--अन्हरा भइंसा नियर. नचनियन खातिर हजार-लाख के कुरबानी त आम बात बा. बनूक के नोखी प नोट के गड्डी राखिके गोली दागि दिहल आ समियाना में फायर क के छेदे-छेद क दिहल नचदेखवा लोगन के शगल होला. लौंडा-रंडी का संगें जदी छेड़खानी आ हुड़दंगई ना भइल, त नाच का देखलऽ--ठेंगा! भला कवन माई के लाल टिकि पाई बलिया के बलियाटिकपन का सोझा!बाकिर खाली बलिया में रहला भरि से केहू बलियाटिक ना हो जाला. बलियाटिक होखे के मतलब होला--कवनो-ना-कवनो रूप में हरदम चरचा में बनल रहल. एकरा खातिर भलहीं कवनो बेवकूफ़ाना हरकते काहें ना करे के परे.\nनजीर खातिर भोला बाबा नियर झुनझुना के हथियार बताके विमान अपहरन भा बेंग (भदइलवा)-अस उछल-कूद मचावत कबो एम पी, त कबो पी एम के तरजूई पर तउलाइल. कबो आशिकाना अंदाज़ में सियासती चाल चलल, त कबो कानूने दां का ओरि से कानून के शीलभंग कइल. बताईं भला, जब बलिया जिला घर बा, त कवना बात के डर बा! बलिया वाला हर भेस में, हर देस में, परदेस में, हरेक सूबा के कोना-अंतरा में अपना बलियाटिकपन का संगें मिलि जइहन. जहंवें भेंटइहन ,आपन छाप अउर लोगन पर छोड़त लउकिहन. जेनिए से होके गुजरिहन, अपना आगा-पाछा चेला-चाटी आ अनुयायियन के लेले-देले. बलियाटिकन के सवदगर पकवान आउर भांति-भांति के लजीज व्यंजन से ना, बलुक सातू आ फुटेहरी (लिट्टी)-चोखा से मोहब्बत बा.\nउन्हुकरा अपनन से ना, परायन से अपनापन बा. ऊ पहिले अपना महतारी आ महतारी भासा के उपेक्षा करिहन, फेरु लमहर अरसा के बिछुड़न का बाद जब कतहीं अपमानित आ जलील होइहन, त अपना माई मातृभाषा का ओरि लवटिहन. महतारी भासा के सीढ़ी-अस इस्तेमाल क के ओकरा अस्तित्वे के मटियामेट क ऽ दिहल चहिंहन. तबे नू सदियन से शोषित, उत्पीड़ित,उपेक्षित आ प्रताड़ित रहल बा बलिया. हालांकि इहां के माटी में फरल-फुलाइल एक से बढ़िके एक लाल अपना चमक-दमक से देस-दुनिया के रोशनी दिहलन, बाकिर इहवां के हाल हरमेसा बदहाले रहल. कतना निरीह आ बेबस बिया बलिया के बदहाल जिनिगी!बाकिर तबो कतना प्रतिभावान, जुझारू आ जीवटवाला बाड़न--नगर-महानगरन में छिछिआत, देस-विदेस में आपन धाक जमावत बलिया के बलियाटिक!\nअपना लोकशक्ति आ आत्ममुग्ध रोमानियत से भरल-पुरल सचहूं कतना निश्छल आ जियतार बा बलिया के बलियाटिकपन!तबे नू केहू के 'बलमा' बलिये में हेरा जालन आ केहू के कवनो हरकत से सउँसे बलिया जिला हिले लागेला!इहे नू ह ऽ बलिया के बलियाटिकपन!


खबरन पर एक नजर ३ मार्च १३, अतवार – टटका खबर\nखबरन पर एक नजर ३ मार्च १३, अतवार\nMar 3, 2013 खबर\nआजु अतवार का दिने दिल्ली में भाजपा राष्ट्रीय परिषद के संबोधित करत नरेन्द्र मोदी कांग्रेस पर जम के हमला बोललें. कहलें कि कांग्रेस कमीशन के पार्टी बन के रह गइल बिया. कहलन कि देश जाग गइल बा आ तय कर लिहले बावे कि कांग्रेस के हरावे के बा. नरेन्द्र मोदी के भाषण का बाद कांग्रेसी नरेन्द्र मोदी के साँप बिच्छी तक से तुलना करे लागल बाड़ें. लागत बा कि बिच्छी जइसन लहर चढ़े लागल बा ओह लोग पर.\nराजा भईया के कुंडा इलाका में वलीपुर गाव में दू गो गुट का बीच भइल गोलीबारी में गांव के प्रधान आ सीओ समेत तीन लोग के मार दिहल गइल. पुलिस के तैनाती का बाद हालात काबू में बतावल जात बा. एह घटना का बाद भाजपा सपा सरकार में कानून व्यवस्था के खराब हालात पर चिंता जतावत मुख्यमंत्री से कहले बिया कि कानून व्यवस्था बहाल करे पर ध्यान देव सरकार.\nजौनपुर में बोर्ड परीक्षा का दौरान एगो स्कूल पर परीक्षार्थी जम के हंगामा कंइलें. बाद में पुलिस सभका के खदेड़ भगवलसि.\nउत्तर प्रदेश में मैनपुरी के करहल इलाका में बिजली के लाइन ठीक करत एगो संविदा कर्मचारी अचके में बिजली आ गइला का चलते झँउसा के मर गइल. घटना का बाद ओकर परिजन जम के बवाल कटलें.\nउत्तर प्रदेश में होमगार्डन के ड्यूटी अब सीधे लखनऊ से लगावल जात बा. होमगार्डन के शिकायत रहल कि ओह लोग के ड्यूटी लगावे का नाम पर अधिकारी परेशान करत रहलें.\nसासाराम के राजपुर इलाका से शनिचर का दिने पुलिस दू गो नक्सलियन के गिरफ्तार कर लिहलसि. ओकनी का लगे से बम आ विस्फोटक मिलल बा.\nबिहार के बेगूसराय में शनिचर का दिने लाखो गाँव से दू लाख के नकली नोट संगे एगो तस्कर के गिरफ्तार कर लिहल गइल.\nपुलिस के दावा बा कि फरवरी का आखिरी हफ्ता में गाजियाबाद में भइल सपा नेता वकील यशवीर सिंह के हत्या के गुत्थी सलंता लिहल गइल बा आ जल्दिए दोषियन के गिरफ्तार कर लिहल जाई.\nबिहार के सासाराम में शनिचर का दिने खनन माफिया का खिलाफ अनेके जगहा छापा पड़ल जवना में तीन गो जेसीबी आ बीसियन गाड़ी जब्त भइली स. एह मामिला में छह जने के गिरफ्तारो कर लिहल गइल बा.\nलालकृष्ण आडवाणी के हैसियत पार्टी में अब सलाहकार के रह गइल बा. शनिचर का दिने भाजपा अध्यक्ष राजनाथ सिंह के कहला के मतलब इहे निकलत बा. तीन दिन के राष्ट्रीय परिषद में नरेन्द्र मोदी नरेन्द्र मोदी होखत बा. कहल त नइखे जात बाकिर साफ लागत बा कि भाजपा में नरेन्द्र मोदी के कवनो मुकाबला नइखे.\nबिहार के कैमूर जिलाके कुदरा इलाका में शनिचर का दिने एगो बस आ ट्रक का बीच भइल टक्कर में अठारह गो बस सवारी मर गइले. मरे वाला लोग तीर्थ यात्रा करत राजस्थान लवटत रहल.


हर रंग में रंगाइल : ‘फगुआ के पहरा’ – भोजपुरी साहित्य सरिता\n‘वनांचल प्रकाशन’ से प्रकाशित ई ‘फगुआ के पहरा’ के दूसरका संस्करण हऽ। भोजपुरी कविता के किताब के दूसरका संस्करण छपल अपने-आप में इतिहास बनल बा। एह उपलब्धि खातिर मन ऊँहा के बेर-बेर बधाई देत बा। ई किताब में तीन तरह के रचना बा। ओह रचनन के कविश्री गीत, ग़ज़ल आ कविता नाम से अलगा कइलहूँ बानी बाकिर कवनो स्तर पर ऊहाँ के शब्द-शिल्प आ प्रस्तुति कहीं भंग नइखे। काव्य परम्परा के निर्वाह करत कवि के पहिलका रचना सरस्वती माई के गोहार ‘बरिसावऽ माँ नेह सुधा’ बा जेहमें कवि स्वार्थ से ऊपर उठ के परमार्थ खातिर प्रार्थना करत बानी। देखीं ना –\nकवि के क्रान्तदर्शा कहल जाला। कवि भूत-भविष्य, सबके ज्ञाता मानल जालें। कवि विमल जी के गीतन में ओही गुण से साक्षात् होताऽ। आज समाज में ढेर फूट-मतभेद समाइल बा। लोग हर एक घटना-परिघटना के जाति-धरम के आँखि से देखत बा। सभे अपना के सयान बूझत बाऽ। साहित्यकार अइसन जीव होलें, जे के ना कवनो जाति होला, ना कवनो धरम। उनका खातिर सगरो धरती घर हऽ आ सभे केहू आपन। तबे नू ‘वसुधैव कुटुम्बकम्’ लिखल गइल। कवि रामरक्षा मिश्र विमल जी ओही साहित्यकार जाति-धरम के माने वाला हवें, जे आपसी मनभेद-मतभेद भूलवा के सँघतिया बने खातिर बोलावत बानी। एगो उदाहरण देखीं ना, –\nश्री विमल जी के गीतन के बिम्ब बड़ा साफ बाऽ। पढ़ते पाठक के मन में एक-एक बिम्ब अँजोर कऽ देत बाऽ। मन बरबस कहीं अउरी चल जा ताऽ। ‘असो जाए फगुनवा ना बाँव सजना’ के बात होखे चाहें, ‘लागेला रस में बोथाइल परनवा’ के बात होखे, ‘दूब के सुतार’ चाहे ‘फागुन के आसे’ के बात, एह सब रचनन में चित्रन के देख के मन कुछ अउरी सोचे खातिर बेसूध हो जात बाऽ। एगो चित्र रउरो देखीं ना –\nडाॅ. रामरक्षा मिश्र विमल जी के रचना संसार के विशेषता में ऊहाँ के लोकोक्ति आ मुहावरा के सहज प्रयोग बा। एह किताब में प्रस्तुत सगरो विधा में लोकोक्ति आ मुहावरा के सहज आ रोचक प्रयोग लउक सकेला। ऊहाँ के अपना आँखिन के देखी के मुहावरन से गढ़ि के प्रभावशाली रूप से सामने राखत बानी। कुछ उदाहरण देखीं –\nकवि जी अपना लेखनी के ताकत से गीत, ग़ज़ल आ कविता के आपन जरिया बना के अपना सर्जना के सथवे भोजपुरी संवेदना के नया दिशा देहले बानी,जवन हमेशा साहित्य-प्रेमी लोग खातिर अनुकरणीय रही। ऊँहा के ‘आँखि लाग गइल’ जइसन कवितन में सबके आँख भर देबे के कूबत बा। ओहके पढ़ते भाव के अइसन दरियाव बढ़िया जाला कि कवनो बान्ह टूट जाला। कविश्री के दोहा मीठ पाग में पगल सीख देत बाड़ी सों। ऊहाँ के सगरो दोहा में ठेठ भोजपुरिया, सुभाव आ बात-व्यवहार के पाग बा। एगो देखीं ना, –\nकिताब के भूमिका पढ़त में कई बेर पता चलत कि कविश्री रामरक्षा मिश्र विमल जी खाली एगो कवि ना हईं, ऊँहा के रचनाकार के सथवे एगो सरस गायको हईं, एगो मजल कलाकारो हईं। ऊहाँ के ग़ज़ल के पढ़ के ऊपर वाला सगरो बातन के सत्यापन हो जात बा। कवि के ग़ज़ल के रदीफ आ काफिया बड़ो बा आ छोटो बा, बाकिर मतला, बहर, सबमें ऊहाँ के रचनाकार अनुभव साफ झलकत बा। पाठकगण ग़ज़ल एक, दू, आठ, दस, चउदह, सोलह, अनइस, बीस, एकइस, बाइस आदि के बड़का आ तीन, चार, छव, नौ आदि के छोटका रदीफ़-काफ़िया देख सकेला। कवि के ग़ज़ल के विषय-वस्तुओ देखे जोग बा।‘स्वाइन फ्लू’ रदीफ़ पर एगो ग़ज़ल देखीं –\n‘फागुन के पहरा’ में विषय आ विधा के विविधता कवि के मौलिकता, प्रगतिशीलता आ रचनाशीलता के प्रमाण बाऽ। एह किताब में ‘जिनगी के रंग’ विषयक हाइकुओ बाटे। हाइकु पढ़ला के बाद आजु के हाइकु-प्रकृति के धेयान आ गउवे। पिछलके साल हिंदी हाइकु के सौ साल मनावल गइल हऽ। ओहके आधार पर कहीं तऽ आजु-काल्ह हिंदी हाइकु-विधा के जवन विधि चलत बा, ओहमे दू गो धारा मिलेला। एगो धारा मानेला कि हाइकु में प्रकृति के चित्रण के साथे दू बिम्बन के प्रस्तुति होखे के चाहीं। एह हिसाब से खाली पाँच – सात – पाँच वर्ण के मिलन के हाइकु नइखे हो सकत। दू गो बिम्ब हाइकु खातिर अनिवार्य मानल जाला। वइसे कविश्री के हाइकु में कइगो बिम्ब बनल बाऽ आ प्रकृति के लगहूँ बा। देखीं –\nकिताब के दूसरका संस्करण हमरा लगे बाऽ। दूसरका संस्करण के नाते एहमें श्रेष्ठ साहित्यकारन से ले के विद्वतजन लोग के टिप्पणियो पढ़े के मिलल बा। ओही में हम मनोकामना सिंह ‘अजय’ जी के टिप्पणी पढ़नी। जवन ‘ही’ आ ‘भी’ के सथवे अंग्रेजी शब्दन के प्रयोग पर बा। भोजपुरी में ढेर लोग ‘ही’, ‘भी’ के प्रयोग करेला। हमरो विचार से ‘ही’, ‘भी’ के प्रयोग भोजपुरी में स्वीकार्य ना होखे के चाहीं। जहाँ अउरी भाषा के शब्दन के प्रयोग बा, भोजपुरी के ओहसे समृद्धि होईं। कतहूँ से हानि नइखे। कवि के प्रयोग कइल कुछ हिंदी-अंग्रेजी-उर्दू के शब्दन के देखीं – दहशतगर्दी, टीवी, फोन, साउथ, कल्चर, सर पे, रिलैक्स, एहसास, कापी, पेन, प्राॅमिस, साॅरी, स्विच आॅफ, स्वाइन फ्लू, सीबीआई, बेइमान, इंफेक्शन आदि। ‘अनुभव’ शीर्षक का पूरा उदाहरण बा। एगो अनुभव रउरो देखीं। बिम्ब, शब्द आ कहे के ढंग देखीं –\nडाॅ. रामरक्षा मिश्र विमल जी एगो प्रयोगधर्मी कवि बानी। ऊहाँ के कवितन में विविधता बा, विचार में विविधता बा, जिनगी के हर कोना के अनुभव में विविधता बा आ आदर्शो प्रस्तुति के माध्यम में विविधता बा। किताब पढ़त घरी कई बेर हमके कुछ शब्दन के लिखावट में विविधता लउकल। जइसे‘अंगना’ चाहे ‘अँगना’ खातिर ‘अड.ना’ के प्रयोग हमरा कुछ खटकल। भोजपुरी में हमार अनुभवहीनता आ अल्पज्ञता हो सकेला। पहिले कबो ना पढ़ले रहनी हँऽ। एतने ना, संङे, बड.ला, अड.ुरी, अमिरित, बिशवास, भूँकल आदि हमके ओही तरह के शब्द लागत बा। किताब में ‘ड.’ के प्रयोग ढेर मिली। एगो उदाहरण –\nअँखिया लोर बरिसाई ……।\nकिताब : फगुआ के पहरा\nसमीक्षाफगुआ के पहरा, रामरक्षा मिश्र विमल


टटका खबर, बियफे, 12 अप्रेल 2012 – टटका खबर\nबुध का दिने राज्य भर के शिक्षक हड़ताल पर रहलें आ पढ़ावे के काम ना कइलें. हालांकि शिक्षक लोग विद्यालयन में हाजिर रहे.\nप्रो॰ रामदेव प्रसाद के बिहार संस्कृत शिक्षा परिषद के अध्यक्ष बनावल गइल बा. एकर सूचना मंगला का दिने जारी कर दिहल गइल.\nनयका विधायकन के किरिया धरावे के काम आजु से शुरू कर दिहल गइल. विधानसभा अध्यक्ष के चुनाव काल्हु तेरह अप्रेल के करावल जाई. सदन के सबले पुरान सदस्य कांग्रेस के प्रमोद तिवारी भाजपा विधायक श्यामदेव राय चौधरी के विधायक आ फेर प्रोटेम अध्यक्ष के किरिया दिहलन. उनुका बाद शिवपाल सिंह किरिया लिहलन. तब बसपा कें स्वामी प्रसाद मौर्य किरिया लिहलन.\nविधानपरिषद के चुनाव खातिर आजु पाँच जने आपन परचा दाखिल कइलन. एहमें सपा का तरफ से बलिया के अंबिका चौधरी शामिल बाड़न. अंबिका चौधरी विधायकी के चुनाव हार गइल रहलन तबहोयो उनुका के राजस्व मंत्री बनावल गइल बा आ अब उनुका के विधानपरिषद में भेजल जात बा.\nभाजपा विधायक दल के नेता पद पर हुकुम सिंह के सर्वसम्मति से चुन लिहल गइल. एह बइठक के अध्यक्षता प्रदेश अध्यक्ष सूर्यप्रताप शाही कइलन.\nमारीशस के मशहूर गायिका हुसिला देवी के बुध का दिने बनारस के भोजपुरी अध्ययन केन्द्र पर स्वागत अभिनन्दन कइल गइल. हुसिला देवी मारीशस के राष्ट्रपति के साली हई.\nजौनपुर केराकत के सैनिक गिरजाशंकर कॉलेज के सहायक केन्द्राधीक्षक का घरे एगो परीक्षार्थी खातिर कापी लिखल शिक्षक के एसडीएम छापा मार के धर दिहलन.\nगोरखपुर लखनऊ रूट पर आजु से रेलगाड़ियन के परिचालन पाँच दिने ले अव्यवस्थित रही काहे कि एह खंड में नन इंटरलाकिंग के काम करावल जाई.\nगाजीपुर मुहम्मदाबाद में बसपा के विधानसभा क्षेत्र अध्यक्ष रहल नेता के छूरी घोंप के हत्या कर दिहल गइल. हत्या के खबर सुनते सलेमपुर चट्टी के सगरी दुकान बंद हो गइली सँ. सर्किल के सगरी थाना से पुलिस बोलावल गइल बा हालात पर काबू करे खातिर.\nबलिया नवानगर के तिलौलौ गाँव में मंगल रात जमीन के झगड़ा में एगो आदमी अपना छोट भाई के चोख हथियार से वार कर के मार डललसि, छोटका भाई बीएसएफ में रहुवे आ छुट्टी ले के घरे आइल रहुवे.\nविधानपरिषद चुनाव खातिर नीतीश कुमार, सुशील मोदी आ राबड़ी देवी समेत एगारह लोग बुध का दिने आपन परचा दाखिल कइल. अबकी परिषद सभापति ताराकांत झा के पार्टी टिकट नइखे मिलल. एगो अउरी पार्षद बालेश्वर प्रसाद भारती ओ के टिकट काट दिहलसि भाजपा. एह लोग का बदले मंगल पांडेय आ सत्येन्द्र कुशवाहा के उम्मीदवार बनावल गइल बा.\nमैला आँचल के उपन्यासकार फणीश्वरनाथ रेणु के बुध का दिने उनुका पुण्यतिथि पर श्रद्धांजलि दिहल गइल.\nगोपालगंज के कुचायकोट थाना के सिरिसिया गाँव में आग लगला से करीब एक दर्जन झोपड़ी राख हो गइल.\nमैरवा के झरही नदी पर चार साल से बनल पुल के काम अबहीं ले पूरा ना होखला का चलते बुध का दिने युवा संघर्ष मोर्चा आन्दोलन शुरू कइलसि.\nसिवान जिला के रघुनाथपुर थाना के निखती गाँव में एगोमवेशी चोर के लोग पकड़ के अतना पीटल कि इलाज का दौरान ओकर मौत हो गइल. दोसरका चार भाग पराइल.\nपूर्वी चंपारण में मधुबन तेतरिया सड़क पर मंगल का देर साँझ ट्रैक्टर से कचराइल एगो लड़िका के मौत अस्पताल ले जाये का रास्ता में हो गइल.\nमोतिहारी के चकिया आ पिपरा टीसन का बीच बुध का दिने अवध एक्सप्रेस के चेनपुलिंग कर के रोके वाला दू गो नवहियन के रेलवे सुरक्षा बल के जवान पकड़ के जेल भेज दिहलन.\nआरा में एगो कोचिंग चलावे वाला एच एन सिंह के बुध का साँझे हत्या कर दिहल गइल. पुलिस अबहीं जाँच में लागल बिया आ कवनो गिरफ्तारी नइखे भइल.\nसारण के डोरीगंज इलाका के चिरांद आ मुसेपुर पंचायत में कई गो मवेशियन के कवनो अनजान बेमारी से भइल मौत का बाद पटना से पशु चिकित्सकन के टीम ओह गाँवन के दौरा कइलसि.\nमढ़ौरा के बिंदु बहुआरा गाँव में हुँड़ार का हमला से एगो आदमी घवाहिल हो गइल. हुँड़ार अबहीं पकड़ में नइखे आइल.\nरोहतास जिला के नटवार इलाका के नदौवां गांव के दू गो नवहियन के हत्या से नाराज लोग बुध का दिने बेलवइयां चौक पर सड़क जाम लगावल.\nराजद सांसद रघुवंश प्रसाद सिंह के पत्नी किरण सिहं के लमहर बीमारी का बाद आजु बुध का दिने दिल्ली में निधन हो गइल.\nओडिशा में नक्सलियन से कवनो समझौता नइखे हो पावल आ इटली के पर्यटक आ एगो बीजद विधायक के रिहाई के संजोग नइखे बनत.\nसेना प्रमुख से मिलल लिखित शिकायत का बाद सीबीआई उनुका के घूस देबे के कोशिश का मामिला में तफतीश शुरू कर दिहलसि.\nदेश के सात गो राज्यन से सुप्रीम कोर्ट बुध का दिने कहलसि कि अड़तालीस घंटा का भीतर जवान दाखिले करे लोग कि ओहिजा कवना कवना मुत्यु दण्ड मिलल अपराधौ के दया याचिका पर विचार लटकल बा.\nबुध का दिने इंडोनेशिया में आइल भूकंप के तगड़ा झटका से तमिलनाडू, उड़ीसा, बंगाल, बिहार समेत भारत के बड़हन इलाका काँप गइल बाकिर कतहूं से कवनो नुकसान के कवनो खबर नइखे. भारत सुनामी के अनेसा से इंकार कइले बावे. भूकंप रिचर स्केल पर आठ दशमलव सात बतावल गइल बा.\nनेपाल के माओवादी विद्रोही अब सेना में ले लिहल जइहें. एह फैसला का बाद अब सुलह समझौता के गुंजाइश बढ़ गइल बा.\nदस लाख रुपिया से अधिका के सालाना आमदनी वाला हर आदमी के अब इलेक्ट्रानिक तरीका से आपन रिटर्न फाइल करावे के जरूरी बना दिहलसि सरकार.\nबुध का दिने शेयर बाजार में चौवालिस अंक के मामूली गिरावट दर्ज भइल. रुपिया डॉलर का मुकाबले पाँच पइसा मजबूत हो गइल.\nलंदन ओलम्पिक में भारत के पाँच गो मुक्केबाजन के टिकट मिलल बा. एह में अठारह साल के शिवा अब तक ले के सबले कम उमिर वाला हिन्दुस्तानी मुक्केबाज बन गइलन.\nकीरोन पोलार्ड के शानदार बल्लेबाजी आ गेंदबाजी का सहारे मुंबई इंडियंस आईपीएल-पांच के बीसबीसा मैच में राजस्थान रायल्स के 27 रनो से हरा दिहलसि. मुंबई इंडियंस के ई तिसरी जीत हवे.


भुखाइल पेट के सांच – Anjoria\nAug 1, 2013 भोजपुरी, लस्टम पस्टम\nछपरा में दुपहरिया के भोजन क के 23 गो लईका मर गइले सन एह बात से दुखी बाबा लस्टमानंद नेताजी से पूछले कि, हे सरकार, अइसन काहे हो ता? लइकन के जियरा त अंखड़ेरे चल गइल. लईका देश के भविष्य होले सन. नेताजी के रासा चढ़ गइल आ कहले ‘ऐ, बूढ़ा लईका लोग मर गया तऽ ई हमको भी लउकता है. अरे आतना त हुआ कि लईका सब खा के मरा आ उहो मिड डे मील खाया, इहां सुबह शाम भी खाना नसीब ना है. ऊ सबको दुपहरियो को खाना मिल गया ना त भुखाइले मू जाता तब का कहते? आ ई बात के जांच हो रहा है. जांच के रिपोर्ट आने पर सबको बता दिया जायेगा.’\nनेताजी कुछ अइसे बोलले कि लस्टमानंद के बोली बंद हो गइल. लगले सोचे ई अंग्रेजी में नांव बा आ अपना देस में अंग्रेजी बोलला पर सबके इज्जत बढ़ जाला. वइसे मिड डे मिल के अपना गंवई भासा में कहल जाउ त ऊ खिचड़ी होला. आ खिचड़ी सांचो पौष्टिक खाना ह पर ऊ सरकारी खिचड़ी ना होखो तब. खिचड़ी त जेलो में आ राजनीति के खेलो में होला पर जेल में केहु मुए ना आ राजनीति के खिचड़ी से त आपन ई देस 60 बरिस से चल रहल बा. लस्टमानंद सोचे लगले जब सरकार ई स्कीम चालू कइले रहे कहल गइल रहे कि ई सरकार के मानवीय योजना ह. सांचो ई स्कीम त सरकार के मानवीय चेहरा के एक्सटेंशन ह आ भविष्य में जेकर लईका खिचड़ी वाला स्कूल में जइहें सन ओकरा खातिर टेंशन ह. बाबा लस्टमानंद कई हाली ऊ मिड डे मील देखले. सांचो ऊ खाए लायक ना रहे. ऊ नेता जी टोकले, सरकार खाना सांचों बड़ा घटिया रहे खाए लायक ना रहे. नेताजी कहले ‘लस्टमानंद तहार पेट भरा है बूझा आ जे तूं कह रहा है न ऊ भरा पेट का सांच है खाली पेट का सांच दोसरा होता है, तुम का समझेगा तुम देहाती भुच्चड़ है.’\nलस्टमानंद कहले, हां नेताजी खाली पेट के त सांच होला आ ओकरा खातिर हर चीज खाए लायक होला. लेकिन ई आपने देस है जहां सांचो के जांच होला, सबूत जोहल जाला, रिपोर्ट बनेला. ई घटना के सबूतो बा. माई बाप रोअता, नेता लोग बहस करऽता. रोअल देख के दया आवऽता आ बहस सुन के घिन आवे ला. ओकरो से बड़हन घृणा के बात बा कि लईकन के खाना में से दस सेर में नौ सेर ई नेता आ बेईमान लोग चोरा ले जा ता आ वजन बनल रहो एही से खाना में अलाई बलाई मिला दे ता लोग. ऊ लोग त ई सोचेला कि भुखाइल लआकन के त जहर माहुर जवन दे द खा जइहें सन. अपना देश में बेइमानी बहुत बड़हन हकीकत ह आ जबले ई रही लईका असहीं मुइहें सन.


सबसे धमाकेदार मशहूर भोजपुरी गाना - RVCJ Bhojpuri\nMovies & TV 3.3K Views\nभोजपुरी गाना के मतलबे होखेला कि बस उठऽ और नाचे लागऽ। जइसे-जईसे भोजपुरी सिनेमा जगत आगे बढता वईसे-वईसे भोजपुरी गाना भी लोगन के दिल में जगह बनावत जाता। वोही सब गाना में से कुछ अईसन भी गाना बा जेकरा बिना कौनो पार्टी अधूरा बा।\n1. लाॅलीपाप लागेलू\nजब भोजपुरी गाना के चर्चा होखे और लाॅलीपाप के बात ना उठे अईसन हो ना सकेला। “लाॅलीपाप लागेलूू” पवन सिंह कैरियर के सबसे हीट गाना ह। पवन सिंह के पहिला भोजपुरी एलबम भले 1997 में आईल रहे लेकिन इहे गाना के वजह से प्रचलित भइलन। ई गाना के कौगो भाषा में रीमेक बन गईल बा।\n2. राजा राजा करेजा में\nई गाना के पीछे जौन आवाज बा उ ह राधे श्याम रशिया के। आज भी ई गाना हर बैचलर्स पार्टी के फेवरेट गाना ह। जब भी राधे जी कौनो स्टेज पर जाएलन त इहे गाना के फरमाइश होला। इ गाना के गायक के भी ओतना प्रचलित ना भईले जेतना कि ई गाना।\n3. फुलौरी बीना चटनी\nई प्रसिद्ध गाना के सुन्दर पोपो और कंचन-बबला द्वारा 1983 में तैयार कईल गईल बा। ई गाना के बाद सुंदर जी के नाम देश-विदेश में नाम आग के जईसन फईल गईल। ई गाना के सलमान खान के मूवी दबंग-२ में भी डालल गईल बा।\n4. राते दिया बुता के\nई गाना पवन सिंह के मूवी “सत्या” के ह जेके आवाज दे ले बा लोग पवन सिंह और इंदू सोनाली। ई गाना के YouTube पर सबसे ज्यादा देखल गईल रहे। इ फिल्म में पवन सिंह और अक्षरा सिंह मुख्य भूमिका में रहे लोग।\n5. लचके कमरिया तोहर\nई गाना मूवी “मैं सेहरा बांध के आऊंगा” के ह। खेसारी लाल यादव और प्रियंका सिंह गईले बा लोग। खेसारी लाल के इ मूवी खातिर “दादा साहब फाल्के एकेडमी अवार्ड” से सम्मानित कईल गईल रहे।\nरउरा लोगन के पसंदीदा गाना कमेंट में बताई जा।\nakshara singh bhojpuri songs khesari lal lachke kamariya tohar lollipop lagelu ratiya diya buta ke\nअक्षरा सिंह चिंटू जी के साथ करे जा रहल बाड़ी ...\nये है वो Bhojpuri actors जिन्होंने हिन्दी सिनेमा जगत में ...\nलोगों को हंसाने के लिए आ रहे हैं ‘यमला पगला ...\nEntertainment, Movies & TV, Others, Technology\nदुनिया के कुछ अदभुत और शानदार थिएटर्स\nरणबीर हैं बालीवुड के रॉबर्ट डी नीरो।


लक्ष्मन चतुर्वेदी के साँच होखत सपना – Anjoria\nलक्ष्मन चतुर्वेदी के साँच होखत सपना\nहर इंसान के सपना होला अपना के टी.वी पर भा सिनेमा का परदा पर देखो आ खासतौर से तब जब ऊ कवनो फिलिम भा सीरियल देखत होखे.\nअइसने सपना देखत बलिया से आइल लक्ष्मन चतुर्वेदी एगो निर्माता होला का संगही एगो कुशल अभिनेतो हउवन. ऊ अनेके सीरियल मे काम कर चुकल बाड़ें जवनन के नाम कबो सबका ज़ुबान पर रहत रहे. जइसे कि “राजा और रॅंचो”, “अजनबी”, “कमांडर”, “मार्शल”, “शिव महापुराण”, “तहकीकात”, “युग”, “आख़िर कौन”, “माँ”, “विष्णु पुराण”, “महाराणा प्रताप”, “चाणक्या”, “आ अब लौट चले”, “सफ़र अपना अपना” वगैरह. समय का साथ एगो टेलीफिल्म “पोस्टर” आ “अरिस्टोकेट विस्की” के वीडियो प्रचारो कइलन. भोजपुरी से प्यार रहला का चलते कुछ भोजपुरीओ फिलिम में मुख्य नायक रहलन जइसे कि “बिरहिन जन्म जन्म के”, “डोली आईल तोहार अंगना”, “सईया भये थानेदार”, “गोरिया कहा तोरे गाव रे” खास बाड़ी सँ. हाल ही में लक्ष्मन चतुर्वेदी एगो बॉलीवुड फिल्म “अक्कड़ बक्कड़ बॉम्बे बो” मे अहम किरदार कइले रहलें जवना के बहुत सराहल गइल रहे.\nलक्ष्मन चतुर्वेदी के कहना बा कि अभिनय इनका खून मे बा आ ई अइसन फिलिम बनावल चहीहें जवना के पूरा परिवार देख सको.\nदिनेश लाल यादव के अगिला फिलिम ‘कसम वर्दी के’\nदरिंदगी के हद, जवना के देख देखहु वाला काँप जासु